KKD sasar 7 juta tontonan menerusi platform MYTV

PETALING JAYA, 17 Mac- Kementerian Komunikasi dan Digital (KKD) menetapkan sasaran untuk mencapai tujuh juta tontonan bagi perkhidmatan siaran TV penstriman Over-the-Top (OTT) percuma Malaysia, "MYTV Mana-Mana" sebagai petunjuk prestasi utama (KPI) bagi tahun ini.Ketua Setiausaha KKD, Datuk Seri Mohammad Mentek memaklumkan, sasaran itu meningkat berbanding 6.3 juta tontonan yang direkodkan tahun lalu.

(Ketua Setiausaha KKD, Datuk Seri Mohammad Mentek/Fb KKD)

"Sebab apa kita letakkan KPI melibatkan jumlah tontonan, kita nak kian meningkat. Kalau tahun ini tujuh juta, tahun depan kita tetapkan lebih daripada itu. "Perkara ini kita bincang pada suku ketiga tahun ini. Kita bincangkan penetapan KPI untuk MYTV tahun berikutnya", katanya kepada media selepas menyempurnakan majlis prapelancaran "MYTV Mana-Mana" anjuran MYTV Broadcasting Sdn Bhd (MYTV) di Petaling Jaya, Selangor.Platform "MYTV Mana-Mana" menyasarkan 1.6 juta pengguna akan muat turun aplikasi berkenaan pada tahun ini.Datuk Seri Mohammad Mentek berkata, aplikasi itu membolehkan penonton mengakses pelbagai kandungan program tempatan dan luar negara dalam definisi tinggi, rangkaian siaran langsung TV, radio dan on-demand pada bila-bila masa dan di mana sahaja. Platform itu menyediakan rangkaian saluran TV percuma daripada penyiar seperti RTM, Bernama TV, TVS, Suke TV dan TV Al-Hijrah serta kandungan on-demand."MYTV Mana-Mana" juga akan menambah lebih banyak saluran televisyen serta kandungan 'on-demand' dalam masa terdekat.


Banjir, 16,167 KIR terima wang ihsan RM1,000

PUTRAJAYA, 17 Mac- Kerajaan menyalurkan peruntukan tambahan sebanyak RM150 juta bagi usaha pemulihan pascabanjir terutama di Johor.Perdana Menteri, Datuk Seri Anwar Ibrahim berkata Kementerian Kewangan meluluskan peruntukan itu bagi membantu dan meringankan beban 82,831 penduduk terjejas banjir.Peruntukan itu diluluskan Jawatankuasa Pengurusan Bencana Negara yang dipengerusikan Timbalan Perdana Menteri, Datuk Seri Dr Ahmad Zahid Hamidi."Setakat ini, kerajaan telah menyalurkan bantuan wang ihsan sebanyak 1,000 kepada 16,167 Ketua Isi Rumah (KIR) yang terjejas banjir."Mesyuarat Kabinet hari ini turut memutuskan supaya jentera kerajaan di semua kementerian memberi keutamaan melibatkan diri dalam program dan projek pascabanjir di Johor."Saya ingin menyeru rakan-rakan dari Pertubuhan Bukan Kerajaan (NGO), universiti, sukarelawan untuk sama-sama membantu mereka yang terjejas banjir," katanya kepada pemberita di sini.Tambah Anwar, beliau telah menghubungi Menteri Besar Selangor, Datuk Seri Amirudin Shari untuk memberikan bantuan segera berikutan pascabanjir memerlukan ramai sukarelawan serta keperluan asas lain termasuk alat penyembur air atau "water jet".


Pakar Pertanian Ekspo 2023 mula hari ini

SERDANG, 17 Mac- Pakar Pertanian Ekspo 2023 buat julung kalinya berlangsung di Taman Ekspo Pertanian Malaysia (Maeps), Serdang bermula hari ini.Program yang berlangsung selama tiga hari itu mengumpulkan lebih 150 pemain industri pertanian di bawah satu bumbung.Anjuran Mardi Corporation Sdn Bhd dan Stivation Studio, Pakar Pertanian Ekspo 2023 menyediakan hampir 600 jenama produk dan teknologi tempatan berkaitan pertanian.Menurut Timbalan Menteri Pertanian dan Keterjaminan Makanan, Chan Foong Hin, ekspo itu menjadi satu lagi platform dalam menambah pengetahuan dan penggunaan teknologi dikalangan para petani serta pekebun di Malaysia selain sebagai langkah memastikan keterjaminan makanan serta pembangunan sosio ekonomi."Pakar Pertanian Ekspo 2023 juga menekankan kepada perkongsian ilmu serta melibat semua pemain industri daripada peringkat petani sehinggalah kepada data hasil pertanian."Justeru saya juga ingin mengajak lebih ramai lagi pemain industri pertanian untuk mengadaptasi serta melastarikan penggunaan teknologi dalam pertanian bagi meningkatkan pengeluaran hasil pertanian,"kata Chan Foong Hin.Beliau berucap dalam Majlis Perasmian Pakar Pertanian Ekspo 2023 di MAEPS, Serdang.Dalam ucapan sama, Foong Hin turut memaklumkan MARDI Corp akan membangunkan sebuah pengajian pensijilan penerbangan dron komersial dalam industri pertanian yang dipanggil Akademi MARDI Corp.Penubuhan akademi itu akan dapat meningkatkan keyakinan pelabur dengan adanya pensijilan bagi setiap penggunaan dron di Malaysia serta dapat memberi lebih pendedahan mengenai teknologi bagi membantu golongan petani, pekebun kecil dan pemain industri.

(Timbalan Menteri Pertanian dan Keterjaminan Makanan, Chan Foong Hin berucap pada Majlis Perasmian Pakar Pertanian Ekspo 2023 di MAEPS, Serdang)


UniMAP anjur Program TVET UNiTY@PERLIS

ARAU, 17 Mac- Universiti Malaysia Perlis (UniMAP) terus komited membantu masyarakat menerusi perkongsian dan pemindahan teknologi serta pengetahuan yang dapat memberi manfaat kepada masyarakat setempat menerusi Program Pemindahan Ilmu (KTP) TVET UNiTY@PERLIS.Antara yang dilaksanakan ialah kursus solekan, kursus asas kimpalan dan kursus asas penyelenggaraan serta baik pulih motosikal.Timbalan Naib Canselor (Penyelidikan dan Inovasi) UniMAP, Profesor Ir Dr Rizalafande Che Ismail berkata, menerusi aktiviti program pemindahan ilmu mampu membuka lembaran baru kehidupan bagi peserta dan menggalakkan elemen “social enterprise”.Program terbaharu ialah program perkhidmatan penyelenggaraan motosikal iaitu penukaran minyak hitam motosikal di bawah 150cc melibatkan 600 motosikal di kawasan Kangar, Arau dan Padang Besar yang bakal berlangsung esok.Beliau memaklumkannya pada Majlis Graduasi KTP TVET UNiTY@PERLIS yang diadakan di Litar UniMAP melibatkan 120 peserta kursus asas kimpalan dan kursus asas penyelenggaraan serta baik pulih motosikal sekaligus dapat meningkatkan pendapatan sampingan dan mencipta peluang pekerjaan dalam bidang TVET ini.


Majlis Tilawah dan Hafazan Negeri Perlis 2023 nobat juara baharu

(Raja Muda Perlis Tuanku Syed Faizzuddin Putra Jamalullail merasmi Majlis Penutup Tilawah dan Hafazan Al-Quran Peringkat Negeri Perlis 2023)

KANGAR, 17 Mac- Majlis Tilawah dan Hafazan Al Quran Peringkat Negeri Perlis Tahun 2023 melabuhkan tirainya malam tadi dengan menobatkan juara baharu yang sekaligus akan mewakili negeri ke peringkat kebangsaan.Johan bagi Qari dan Qariah tilawah masing-masing disandang Muhammad Anas Abdul Hadi dan Nor Syafirah Jusoh.Manakala tempat kedua disandang oleh Khalil Khusairi Zainol dan Siti Aishah Md Arif yang merupakan johan tilawah 2022.Selain itu, keputusan Hafazan bagi 1 hingga 10 juzuk, johan disandang Muhamad Amirul Afiq Abd Rahim dan Sharifah Balqis Syed Jamaluddin.Bagi 1 hingga 20 juzuk pula jatuh kepada Muhammad Aiman Haikal Mazlan dan Nur Irdina Shahrin Zamani.1 hingga 30 juzuk disandang oleh Muhammad Zawawi Dun .Majlis perasmian penutup dan penyampaian hadiah disempurnakan Raja Muda Perlis Tuanku Syed Faizzuddin Putra Jamalullail.Hadir Sama Raja Puan Muda Perlis Tuanku Hajah Lailatul Shahreen Akashah Khalil.

(Raja Muda Perlis Tuanku Syed Faizzuddin Putra Jamalullail menyampaikan hadiah kepada pemenang)


MAIS larang program orang Islam minat agama lain

KUALA LUMPUR, 17 Mac- Program yang dibuat untuk memujuk atau mempengaruhi mana-mana orang Islam untuk cenderung atau minat kepada agama bukan Islam dilarang di Selangor. Ia menjadi satu kesalahan di bawah Enakmen Ugama Bukan Islam (Kawalan Pengembangan Di Kalangan Orang Islam) 1988. Pengerusi Majlis Agama Islam Selangor (MAIS) Tan Sri Abdul Aziz Mohd Yusof dalam satu kenyataan berkata MAIS mengambil pendekatan berhati-hati demi memelihara akidah umat Islam meski tidak melarang persahabatan dan toleransi dengan orang bukan Islam.Beliau juga menyeru semua masyarakat agar menghormati kedudukan agama Islam sebagai agama persekutuan seperti yang termaktub dalam Perkara 3 Perlembagaan Persekutuan.Kenyataan tersebut merujuk kepada iklan dan risalah yang diedarkan melalui media sosial dan elektronik baru-baru ini berkenaan program “Projek Artikel 11 Jom Ziarah” anjuran Impact Malaysia di bawah Kementerian Belia dan Sukan (KBS) di mana ia menjemput para belia di Malaysia yang berminat untuk mengetahui dengan lebih lanjut mengenai pelbagai agama berlainan termasuk acara di Gereja The Church of Our Lady of Lourdes, Klang esok. MAIS turut mengambil maklum kenyataan terbaharu Menteri Belia dan Sukan Hannah Yeoh di Parlimen bahawa program yang asalnya terbuka kepada semua orang kini ditukar dan dihadkan kepada para belia bukan Islam sahaja.  Namun semakan MAIS setakat ini mendapati bahawa risalah dan iklan yang diedarkan di media sosial dan elektronik masih tidak dipinda bagi menunjukkan program ini dikhaskan hanya untuk orang bukan Islam.

(Pengerusi MAIS, Tan Sri Abdul Aziz Mohd Yusof)


Perlis perluas kempen pasar pagi dan malam bebas sampah

(Menteri Besar, Mohd Shukri Ramli beramah mesra dengan golongan peniaga / FOTO MEDIA SUK PERLIS)

KANGAR, 17 Mac- Selaras dengan Agenda Perlis Bersih Sihat 2021-2025, Kempen Pasar Pagi dan Pasar Malam Bebas Sampah kini menjadi fokus Kerajaan Negeri.Usaha itu bagi memberi kesedaran kepada orang ramai khususnya peniaga di pasar pagi dan pasar malam untuk meningkatkan aspek kebersihan di kawasan lot atau petak niaga ketika pengoperasian dan selepas perniagaan dijalankan.Menteri Besar, Mohd Shukri Ramli berkata, kempen yang dilaksakan itu juga bagi mempromosikan amalan kitar semula yang boleh diaplikasi oleh para peniaga untuk mengurus sisa perniagaan dengan lebih baik dan teratur.Bagi mencapai sasaran kempen ini, kerajaan negeri menggesa semua pihak terutama Pihak Berkuasa Tempatan (PBT) serta penganjur pasar pagi, pasar malam dan pasar tani untuk memperkemaskan serta menambah baik syarat-syarat dalam aspek penjagaan kebersihan.Tanggungjawab penjagaan kebersihan bukan sahaja digalas pihak kerajaan dan jabatan atau agensi tertentu sahaja, malah perlu dipikul secara bersama oleh semua pihak.Sekiranya aspek kebersihan di kawasan-kawasan perniagaan, termasuk di pasar pagi dan pasar malam serta pasar tani atau tempat-tempat makan ditingkatkan oleh peniaga dan pemilik premis, maka bilangan pengunjung juga akan bertambah sekali gus akan meningkatkan ekonomi mereka.Beliau memaklumkannya pada program 'walkabout' di Pasar Pagi Behor Lateh sempena Kempen Pasar Pagi Bebas Sampah.

(Menteri Besar, Mohd Shukri Ramli pada  program 'walkabout' di Pasar Pagi Behor Lateh sempena Kempen Pasar Pagi Bebas Sampah / FOTO MEDIA SUK PERLIS)


Lebih 18,000 liter diesel dirampas dalam Op Tiris

KUALA LUMPUR, 17 Mac- Lebih 18,000 liter minyak diesel bernilai RM50,000 dirampas dalam dua serbuan Op Tiris di kawasan perlombongan batu kuari di sekitar Ipoh, semalam.Dua lelaki tempatan dipercayai pengurus dan pekerja syarikat turut ditahan dalam operasi berkenaan.Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail memaklumkan, pemeriksaan pertama menemukan 12,000 liter cecair disyaki minyak diesel yang disimpan dalam tiga 'skid tank' di premis tersebut."Siasatan lanjut mendapati, bahan api itu disimpan untuk kegunaan jentera dan mesin bagi menjalankan aktiviti melombong batu kuarza sejak Jun tahun lalu.Manakala hasil pemeriksaan kedua pula menemukan 6,191 liter cecair minyak diesel berada dalam sebuah 'skid tank' di premis tersebut," katanya menerusi kenyataan.

('Skid tank' yang digunakan untuk menyimpan bekalan minyak diesel di kawasan premis terbabit)

Ujarnya lagi, kedua-dua syarikat berkenaan gagal mengemukakan sebarang Lesen Runcit Barang Kawalan Berjadual (CSA) atau permit barang kawalan berjadual minyak diesel.Kedua-dua lelaki yang ditahan diambil keterangan bagi siasatan bawah Akta Kawalan Bekalan 1961 dan Peraturan-Peraturan Kawalan Bekalan 1974.


Kadar jangka pendek kekal stabil dengan operasi BNM

KUALA LUMPUR, 17 Mac- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM52.52 bilion dalam sistem konvensional dan RM24.22 bilion dalam dana Islam.Hari ini, bank pusat akan menjalankan empat tender pasaran wang konvensional bernilai RM1 bilion, masing-masing bertempoh tujuh, 14 , 21 dan 31 hari.Ia juga akan mengendalikan dua tender Qard iaitu tender bernilai RM1.1 bilion untuk tujuh hari dan RM500 juta (14 hari) serta tender repo berbalik RM1 bilion (31 hari).

Selain itu, BNM turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4 petang, BNM akan menawarkan sehingga RM48.5 bilion untuk tender semalaman konvensional dan RM21.6 bilion bagi tender semalaman Murabahah.- BERNAMA


Bursa Malaysia nafi keluarkan komunikasi pelaburan melalui WhatsApp

KUALA LUMPUR, 16 Mac- Bursa Malaysia Bhd menafikan pihaknya ada mengeluarkan sebarang komunikasi berkaitan pelaburan di aplikasi WhatsApp dan menggesa orang ramai supaya berhati-hati dan berwaspada terhadap sebarang penipuan dalam pelaburan.Menerusi satu kenyataan, bursa itu berkata penipuan terbaharu adalah menerusi WhatsApp, yang mana penerima diminta membuat susulan pada akaun dagangan mereka atau menyertai kumpulan WhatsApp dengan menghubungi nama dan nombor mudah alih yang diberikan."Bursa Malaysia menafikan sekeras-kerasnya mengeluarkan komunikasi tersebut," katanya.Tambah kenyataan itu, seperti yang berlaku sebelum ini, nama dan logo Bursa Malaysia disalahgunakan, serta mendakwa diri mereka sebagai pekerja Bursa. "Penipuan lain baru-baru ini termasuk menggunakan nama dan gambar pengurusan tertinggi Bursa Malaysia untuk menarik perhatian orang ramai untuk melabur dalam skim pelaburan yang tidak dibenarkan. "Bursa Malaysia juga suka mengingatkan orang ramai supaya hanya melabur dengan pelaburan berlesen profesional. Jika ada sebarang keraguan, sila lawati Akademi Bursa di https://bursaacademy.bursamarketplace.com/en/investor-alert untuk senarai berlesen perantara dan wakil,"menurut kenyataan itu.Bursa itu mencatatkan peningkatan dalam laporan penipuan pelaburan, dengan 'scammer' menggunakan pelbagai saluran media sosial, termasuk aplikasi sembang popular seperti WhatsApp, Telegram dan iMessage untuk menarik orang ramai yang tidak berwaspada menyertai skim pelaburan yang meragukan.Selain itu Bursa Malaysia turut memperkenalkan inisiatif #StayAlert yang menjadi sebahagian daripada perkhidmatan awam Bursa Malaysia untuk mendidik orang ramai terhadap penipuan pelaburan, termasuk program pengurusan kewangan Sens-Ability.


Malaysia perkenal program Hospital Pelancongan Perubatan Perdana

KUALA LUMPUR, 17 Mac- Malaysia telah mengambil inisiatif untuk memperkenal Program Hospital Pelancongan Perubatan Perdana dengan menyenarai pendek empat pusat perubatan iaitu Institut Jantung Negara, Island Hospital, Pusat Perubatan Mahkota dan Pusat Perubatan Subang Jaya.

Majlis Pelancongan Kesihatan Malaysia (MHTC) dalam satu kenyataan memaklumkan program itu memainkan peranan penting dalam mentransformasi ekosistem penjagaan kesihatan di Malaysia dan rantau ini.

“Melalui program ini, hospital terkemuka negara sedang mempergiat komitmen dan usaha mereka bagi meningkatkan tahap kecemerlangan dalam memberikan perkhidmatan dari hujung ke hujung kepada pesakit sekali gus memperkukuh kedudukan Malaysia sebagai destinasi selamat dan boleh dipercayai bagi penjagaan kesihatan,” menurut kenyataan itu.

Kenyataan itu menyebut pusat perubatan yang disenarai pendek dipilih dengan teliti menerusi proses yang ketat pada 2022 membabitkan analisis data serta penilaian di lapangan.

“Sebagai menyokong pelan pertumbuhan semasa Tempoh Pecutan 2023-2025, finalis yang disenarai pendek akan diberikan beberapa insentif.

“Insentif ini termasuk pemudah cara pantas untuk menyokong pencapaian pembangunan, fleksibiliti konsep ujian dengan teknologi penjagaan kesihatan sandbox dan sebagainya,” menurut kenyataan itu.

Sementara itu, Menteri Kesihatan Dr Zaliha Mustafa dalam kenyataan sama memaklumkan Program Hospital Pelancongan Perubatan Perdana akan mempromosi inovasi dan kecemerlangan dalam perkhidmatan perubatan, membawa mereka lebih dekat untuk mencapai sistem penjagaan kesihatan yang lebih berdaya tahan untuk negara dan menjadikan Penjagaan Kesihatan Malaysia sebagai jenama penjagaan kesihatan sejagat yang dikenali dan berwibawa.

“Sehubungan itu, saya dengan sukacita mengumumkan peruntukan Elaun Cukai Pelaburan (ITA) untuk finalis Program Hospital Pelancongan Perubatan Perdana, yang membolehkan hospital disenarai pendek kami yang mempunyai sumber untuk membuat perbelanjaan modal yang layak bagi menyokong rancangan pertumbuhan mereka semasa tempoh pecutan dari 2023 hingga 2025.

“Elaun ini akan meliputi pelaburan teknologi yang bertujuan memacu transformasi digital dalam penjagaan kesihatan selaras dengan aspirasi Revolusi Industri 4.0 Malaysia,” katanya.

Program Hospital Pelancongan Perubatan Perdana adalah kerjasama antara MHTC dan badan akreditasi perubatan sejagat IQVIA dan Suruhanjaya Bersama Antarabangsa (JCI). -BERNAMA


Permohonan Dana Kandungan Digital dibuka 23 Mac

KUALA LUMPUR, 17 Mac- Permohonan Dana Kandungan Digital (DKD) bagi industri muzik dibuka bermula 23 Mac ini.

Menurut Menteri Komunikasi dan Digital, Fahmi Fadzil, para penggiat industi muzik boleh membuat permohonan dana tersebut melalui laman Mycreative Ventures.

Fahmi dalam ucapan amanatnya di sesi Townhall bersama penggiat industri muzik, berkata kerajaan menyediakan sejumlah RM102 juta bagi mempergiat pemasaran produk seni tempatan dan mendorong penghasilan lebih banyak karya kreatif.

"Permohonan dana pemasaran promosi antarabangsa ialah sehingga Rm300,000, dana kebolehpasaran  RM100,000 dan persembahan muzik sehingga RM300,000,bagi setiap permohonan," katanya.

Sesi townhall tersebut dihadiri hampir 300 individu terdiri daripada pemuzik, penyanyi, komposer, syarikat rakaman, serta persatuan-persatuan berkaitan muzik.

Antara isu dibincangkan dalam sesi ini ialah isu pembayaran royalti oleh stesen radio, platfom persembahan bakat baru, cetak rompak, penstrukturan industri muzik serta pelepasan cukai bagi pembelian peralatan studio muzik.

(Penyampaian DKD Dana Persembahan Muzik 2022 kepada penerima serta penyerahan Pembayaran Skim Perlesenan Hak Cipta Penggunaan Muzik Oleh Kerajaan)

Pada akhir sesi, KKD turut menyampaikan DKD Dana Persembahan Muzik 2022 kepada penerima serta penyerahan Pembayaran Skim Perlesenan Hak Cipta Penggunaan Muzik Oleh Kerajaan.

Sesi town hall turut dihadiri Timbalan Menteri KKD, Teo Nie Ching, Ketua Setiausaha KKD, Datuk Seri Mohammad Mentek, Ketua Pengarah Penyiaran, Suhaimi Sulaiman dan Pengerusi MyCreative Ventures Sdn. Bhd. Datuk Muhammad Bakhtiar Wan Chik.


Mekanisme pelaksanaan subsidi bersasar diumum pertengahan tahun ini

KUALA LUMPUR, 17 Mac- Perincian mengenai mekanisme dan dasar pelaksanaan subsidi bersasar dijangka diumumkan selepas pertengahan tahun ini dengan bengkel mengenai perkara itu sudah dilaksanakan, kata Timbalan Menteri Perdagangan Dalam Negeri dan Kos Sara Hidup Senator Fuziah Salleh.

“Antara yang kita sedang lihat ialah menambah kuota, macam mana hendak pastikan orang yang layak menerima (subsidi). Sekarang kita guna subsidi pukal, memang dekat kedai ada jual.

Kalau ia (subsidi) bersasar mungkin ia (barangan bersubsidi) tidak dijual di kedai lagi,” katanya ketika menggulung Rang Undang-Undang Perbekalan 2023 bagi kementerian itu di Dewan Rakyat pada Khamis.

Beliau berkata Kementerian Perdagangan Dalam Negeri dan Kos Sara Hidup (KPDN) turut memandang serius isu ketirisan minyak masak paket bersubsidi yang semakin sofistikated.

Menurutnya KPDN sedang meneliti untuk memperkasa bahagian penguatkuasaan di bawah kementerian itu bagi menjadikannya sebagai sebuah jabatan, sejajar dengan keperluan semasa.

(Timbalan Menteri Perdagangan Dalam Negeri dan Kos Sara Hidup Fuziah Salleh ketika perbahasan sesi jawatankuasa Belanjawan pada Mesyuarat Pertama Penggal Kedua Parlimen ke-15 di Bangunan Parlimen/BERNAMA)

Dewan Rakyat kemudian meluluskan peruntukan berjumlah RM1.19 bilion bagi KPDN dalam Belanjawan 2023 di peringkat jawatankuasa melalui undian suara majoriti.


NRECC sedang kaji keberkesanan kempen tanam 100 juta pokok

KUALA LUMPUR, 17 Mac- Kementerian Sumber Asli, Alam Sekitar dan Perubahan Iklim  sedang mengkaji semula keberkesanan Program Penghijauan Malaysia melalui Kempen Penanaman 100 Juta Pokok.

Menteri berkenaan Nik Nazmi Nik Ahmad berkata ia bagi memastikan kempen itu benar-benar memberi impak kepada alam sekitar.

“Buat masa ini, kita telah tanam 58.52 juta pokok tetapi kita nak tengok balik sejauh mana keberkesanan sebab mereka yang tanam hanya tanam pokok. Apa jadi dengan pokok selepas itu sama ada ia sesuai dengan habibatnya dan sebagainya, belum dapat dipastikan.

“Kita tidak mahu aktiviti penanaman pokok ini jadi greenwashing (acah hijau) semata-mata tanpa beri impak yang benar efektif ke arah alam sekitar,” katanya ketika menggulung perbahasan Rang Undang-Undang Perbekalan 2023 peringkat jawatankuasa bagi kementerian itu di Dewan Rakyat hari ini.

Dalam perkembangan lain, beliau berkata Malaysia dan Brunei sedang berusaha memeterai  memorandum persefahaman (MoU) bagi menerima hasil penandaan dan pengukuran kawasan sempadan yang telah disiapkan setakat ini.

Beliau berkata setakat hari ini, Jabatan Ukur dan Pemetaan Malaysia (JUPEM) telah menjalankan kerja-kerja penandaan dan pengukuran sejauh 128.45 kilometer (km) di kawasan sempadan kedua-dua negara, dengan baki jarak sempadan darat dijangka dapat disiapkan pada tahun akan datang.

Bagi status pengukuran sempadan antarabangsa Malaysia-Indonesia, Nik Nazmi berkata Jupem setakat ini telah (https://www.100jutapokok.gov.my/menjalankan kerja penandaan dan pengukuran sejauh 1,943 km daripada 2,063 km jarak keseluruhan sempadan darat antarabangsa.

“Masih terdapat kawasan yang masih belum dimuktamadkan dengan jarak 119.9 km iaitu tujuh kawasan bermasalah atau Outstanding Boundary Problems (OBP) dengan tiga OBP di Sektor Sabah-Kalimantan Utara dengan jarak 44 km dan empat OBP di Sektor Sarawak-Kalimantan Barat dengan jarak 52.9 km,” katanya.

Nik Nazmi berkata satu kawasan di barat perairan Pulau Sebatik (Tawau, Sabah) berjarak 23 km juga dalam proses perancangan pengukuran dan perancangan penyelesaian untuk tiga OBP di sektor Sabah-Kalimantan Utara pada 2024.

“Pada waktu ini kedua-dua negara (Malaysia-Indonesia) telah memberikan kerjasama yang baik dalam merunding, merancang dan juga menyelesaikan isu-isu persempadanan ini,” katanya.

Sementara itu, Dewan Rakyat meluluskan peruntukan berjumlah RM1.67 bilion bagi kementerian berkenaan dalam Belanjawan 2023 di peringkat jawatankuasa melalui undian suara majoriti selepas dibahas 20 Ahli Parlimen kerajaan dan pembangkang.BERNAMA


KUALA LUMPUR, 16 Mac- Jaminan Kementerian Pendidikan bahawa tiada kenaikan harga makanan di kantin sekolah disambut dengan nafas lega oleh ibu bapa yang sedia terbeban dengan kos sara hidup yang semakin meningkat. "Saya setujulah dengan perkara tu sebab dapat banyak juga membantu kami ibu bapa. Jadi selain harga dia punya makanan pun berpatutan sesuai dengan budak-budak. "Sebenarnya anak-anak saya sekolah rendah dan sekolah khas lagi. Bila dia buat macam ini memang kita setuju sangat sambut baik," kata Nur Diyana Mohamad. "Saya bersetujulah dan saya rasa pendekatan yang dibuat oleh menteri adalah untuk membantu rakyat jelata dan insya-Allah kenaikan itu tidak akan berlaku menyebabkan rakyat terkesan," luah Ahmad Rozian Othman "Bagi pandangan saya itu yang terbaiklah sebab ia tidak menjejaskan kewangan untuk keluarga terutama ibu bapa sebab kebanyakan makanan mahal ni kita rasa tak mampu jadi baguslah kalau macam ni kerja kerajaan," kata Rahah Lafizah Ahmad .Semalam Menteri Pendidikan, Fadhlina Sidek memberi jaminan tidak akan timbul isu kenaikan harga makanan di kantin sekolah.Tegas beliau, harga makanan di kantin sekolah adalah termaktub dalam garis panduan dan perjanjian antara pengusaha, pihak sekolah dan kementerian.                                                                                (Ibu bapa lega harga kantin sekolah kekal)


KUALA LUMPUR, 16 Mac- Kerajaan menyokong pertambahan saluran TV dalam talian yang menyediakan kandungan berita sahih dan tidak mengandungi sebarang unsur yang menyentuh sensitiviti. Menurut Timbalan Perdana Menteri, Datuk Seri Dr Ahmad Zahid Hamidi, Kerajaan Perpaduan yang dibina bawah landskap politik baharu negara mementingkan jalinan perpaduan erat antara kaum. Perubahan teknologi penyiaran menyaksikan peralihan tumpuan pengguna kini beralih kepada platform digital. Saluran TV dalam talian juga perlu melestarikan kecemerlangan prestasi kualiti perkhidmatan dan mutu kandungan melalui proses transformasi minda dan kemahiran tinggi. "Dunia tanpa sempadan dan langit terbuka, saluran TV konvensional khalayak mula memilih untuk mengikuti dan menonton kandungan. TV dalam talian merupakan satu gelombang, untuk dua atau tiga dekad akan datang kita akan lihat perubahan yang lain."Kita tidak harus berada dalam kepompong jumud. Kita kena sesuaikan bukan sahaja kandungan tetapi semua perubahan teknologi nanti," kata Ahmad Zahid di Majlis Perasmian Wajah Baharu NRChannelTV di ibu negara.Beliau turut menjadi tetamu jemputan dalam siaran langsung NRChannelTV ‘UMNO Memilih - 2023-2026 Inilah Rumah Kita’ yang dikendalikan oleh Datuk Rafie Awang Kechik sebagai moderator.

(Datuk Seri Dr Ahmad Zahid berkata Kerajaan sokong pertambahan saluran TV dalam talian)


Selangor, perintis pelesenan dalam talian

SHAH ALAM, 16 Mac- Selangor menjadi negeri pertama memperkenal garis panduan pendaftaran dan pelesenan perniagaan dalam talian.Garis panduan yang berkuat kuasa 1 Januari tahun lalu, menyasarkan golongan peniaga yang berniaga secara dalam talian daripada premis, kediaman, komersial mahu pun industri.Exco Kerajaan Tempatan negeri Selangor, Ng Sze Han, garis panduan ini diwujudkan bagi memastikan kawalan aktiviti perniagaan secara dalam talian yang dijalankan dapat dilaksanakan serta memberi manfaat kepada peniaga tersebut."Garis panduan ini diwujudkan bagi tujuan secara rasmi, memudahkan dapat lesen PBT. Saya yakin perniagaan mereka akan terus berkembang kerana mereka sudah merupakan satu entiti yang sah dan pelanggan akan lebih yakin dengan syarikat ini kerana syarikat ini mempunyai lesen daripada PBT," kata Sze Han kepada pemberita selepas merasmikan Majlis Garis Panduan Pendaftaran dan Pelesenan Perniagaan Dalam Talian di Bangunan Annex, Shah Alam, hari ini.

(Exco Kerajaan Tempatan negeri Selangor, Ng Sze Han ditemui pemberita di Shah Alam padaMajlis Garis Panduan Pendaftaran dan Pelesenan Perniagaan Dalam Talian)

Katanya, setakat ini, lebih 40,000 peniaga secara dalam talian di negeri ini yang berdaftar dengan Suruhanjaya Syarikat Malaysia dan diharap mereka menggunakan peluang ini dengan sewajarnya.Menerusi majlis berkenaan, seramai 12 peniaga yang telah mendaftar dan memohon lesen perniagaan dalam talian dengan 12 Pihak Berkuasa Tempatan (PBT) negeri, menerima sijil penghargaan.Sejak garis panduan ini dikuatkuasakan, PBT menerima sebanyak 110 pendaftaran pada 2022 dan 27 permohonan lesen pada tahun ini.14 permohonan dipertimbang dan diluluskan untuk pemberian lesen 2023 manakala baki 13 permohonan sedang dalam proses semakan aktiviti, penyelarasan jenis lesen dan semakan pematuhan syarat.


Rumah kayu terbakar, 20 penduduk diselamatkan

KUCHING, 16 Mac- Tindakan pantas bomba telah berjaya menyelamatkan sekurang-kurangnya 20 orang penduduk di Kampung Ulu Sinjan, di sini.Ia selepas sebuah rumah kayu musnah dalam kebakaran petang tadi.Menurut Komander Operasi Balai Bomba dan Penyelamat Petra Jaya, Herudin Elahi, pihaknya telah menggerakkan dua buah jentera dengan kekuatan 16 anggota berjaya mengawal kebakaran dalam tempoh 10 minit sahaja. "Tindakan terbabit telah berjaya menyekat kebakaran daripada merebak ke rumah-rumah berhampiran di kampung berkenaan."Empat penghuni rumah terbabit bagaimanapun sempat menyelamatkan diri semasa kejadian."Orang awam yang berada sekitar kawasan berkenaan turut membantu memadamkan kebakaran," katanya kepada pemberita di sini.Kerugian dan punca kebakaran masih dalam siasatan.

(Kerugian dan punca kebakaran masih dalam siasatan)


653 PATI warga Filipina dihantar pulang

SANDAKAN, 16 Mac - Seramai 653 pendatang asing tanpa izin (PATI) warga Filipina dihantar pulang ke negara asal menerusi Program Pemindahan Tahanan PATI Siri 7, semalam.Semua tahanan dipindahkan menggunakan pengangkutan laut Feri MV Antonia 1,melalui Pelabuhan Sandakan ke Pelabuhan Zamboanga City, di Filipina.Dalam satu kenyataan, Pengarah Imigresen Negeri, Datuk Sharifah Sitti Saleha Habib Yusoff berkata semua PATI adalah tahanan dari Depot Imigresen Kota Kinabalu, Depot Imigresen Papar dan Depot Imigresen Tawau.

(Seramai 653 pendatang asing tanpa izin (PATI) warga Filipina dihantar pulang ke negara asal menerusi Program Pemindahan Tahanan PATI Siri 7/ Foto FB JIM Negeri Sabah)

Tahanan terdiri 439 lelaki, 145 wanita dan 69 kanak-kanak berumur 12 tahun ke bawah.Semua PATI terbabit melakukan kesalahan di bawah Akta Imigresen 1959/ 1963 dan Peraturan–Peraturan Imigresen tahun 1963. Dalam pada itu, Sharifah mengingatkan semua warga asing agar memiliki dokumen perjalanan sah dan kebenaran permit kerja terlebih dahulu sebelum masuk ke negara ini.


Dakwaan fitnah Pengerusi PN, Ahmad Zahid sedia disiasat

KUALA LUMPUR, 16 Mac- Timbalan Perdana Menteri Datuk Seri Ahmad Zahid Hamidi bersedia disiasat Polis Diraja Malaysia terhadap dakwaan memfitnah Pengerusi Perikatan Nasional (PN), Tan Sri Muhyiddin Yassin Tan Sri Muhyiddin Yassin.Tegas beliau, laporan berkenaan berbaur politik dan tidak berasas."Ini adalah aduan politik, perlu diselesaikan secara politik. Aduan polis tidak menyelesaikan masalah."Jadi saya sebagai seorang yang sangat telus sedia untuk disiasat pihak polis kerana kita yakin apa yang diadukan mereka tidak ada asas," kata Ahmad Zahid dalam sidang media selepas merasmikan Majlis Menandatangani Memorandum Kerjasama (MoC) Transformasi Program TVETSyarikat Berkaitan Kerajaan dan Swasta di sini.Semalam, Ketua Penerangan Bersatu, Datuk Razali Idris membuat laporan polis terhadap Perdana Menteri, Datuk Seri Anwar Ibrahim dan Ahmad Zahid berhubung fitnah serta dakwaan terhadap Muhyiddin.

(Datuk Seri Ahmad Zahid dalam sidang media selepas merasmikan Majlis Menandatangani Memorandum Kerjasama (MoC) Transformasi Program TVETSyarikat Berkaitan Kerajaan dan Swasta)


Banjir Johor, 96 PPS masih dibuka

JOHOR, 16 Mac-  Seramai 28,008 penduduk terjejas di dua daerah di sini masih mendapatkan perlindungan di 96 pusat pemindahan sementara (PPS), setakat pukul 8.00 malam tadi.Jawatankuasa Pengurusan Bencana Negeri dalam kenyataan memaklumkan, Batu Pahat masih merekodkan angka penduduk terjejas banjir paling ramai ketika ini dengan 27,964 orang daripada 7,924 keluarga."Sebanyak 94 PPS masih beroperasi."Manakala 44 penduduk terjejas banjir kekal ditempatkan di dua PPS di Segamat."PPS di Tangkak ditutup sepenuhnya selepas banjir pulih," katanya.


Pemain industri disaran gaji minimum RM3,000 kepada lepasan TVET

KUALA LUMPUR, 16 Mac- Pemain industri disaran memberi gaji minimum RM3,000 kepada lepasan Pendidikan Teknikal dan Latihan Vokasional (TVET).Gaji permulaan itu dilihat munasabah mengambil kira graduan TVET merupakan pekerja mahir dan terlatih; sesuai kehendak pasaran.Menurut Timbalan Perdana Menteri Datuk Seri Dr Ahmad Zahid Hamidi, "saya fikir pekerja mahir akan mempertingkat produktiviti kepada industri dan produktiviti kepada industri dan mengurangkan kos untuk menghasilkan produk akhir dan perkhidmatan."Ini adalah munasabah keraan ia bukan pekerja biasa mereka adalah pekerja terlatih," katanya selepas menyaksikan Majlis Menandatangani Memorandum Kerjasama Transformasi Program TVET Antara Syarikat Berkaitan Kerajaan dan Swasta.Dalam pada itu kebergantungan terhadap pekerja asing akan dikurangkan sehingga 25%, menjelang 2030.Perkara itu didorong komitmen kerajaan dalam menggalakkan lebih banyak penyertaan warga tempatan dalam TVET."Saya memandang masalah pengambilan pekerja asing wajib dikurangkan dan ianya mesti diberi kepada guna tenaga tempatan."Saya menghargai apa yang dilakukan Menteri Sumber Manusia V. Sivakumar dan Menteri Dalam Negeri Datuk Seri Saifuddin Nasution yang bersama mengatur agar hanya bidang 3D (Difficult, Dirty, Dangerous) sahaja yang menggunakan pekerja asing manakala selebihnya harus diberi 100% kepada guna tenaga tempatan," katanya.


Pentauliahan enam ILJTM, langkah tambah baik TVET

KUALA LUMPUR, 16 Mac- Enam Institut Latihan Jabatan Tenaga Manusia (ILJTM) menerima pentauliahan bagi menawarkan Kursus Pensijilan KNX yang menjadi tunjang aplikasi Rumah Pintar.Langkah tersebut merupakan usaha kerajaan dalam menambah baik ekosistem Pendidikan Teknikal dan Latihan Vokasional (TVET).Timbalan Menteri Sumber Manusia, Mustapha Sakmud memaklumkan pensijilan itu akan menjadi nilai tambah kepada program Sijil Kemahiran Malaysia (SKM) dan Diploma Kemahiran Malaysia (DKM) di ILJTM.Sehingga kini 338 pelajar telah berjaya mengikuti kursus berkenaan."Saya telah dimaklumkan bahawa KNX merupakan teknologi yang menjadi tunjang kepada pemasangan sistem automasi elektrik untuk bangunan.Oleh itu, perkara itu adalah mustahak supaya pekerja khususnya terlibat dalam kerja pendawaian elektrik diberi peluang mempelajari teknologi KNX, kediaman dan bangunan komersial yang menggunakan sistem ini," kata Mustapha kepada pemberita dalam Majlis Penganugerahan Pensijilan Profesional KNX menerusi kerjasama Jabatan Tenaga Manusia (JTM), Perbadanan Tabung Pembangunan Kemahiran (PTPK) dan Syarikat Seiko Systec Sdn Bhd di WTC Kuala Lumpur, pagi tadi.

(Timbalan Menteri Sumber Manusia, Mustapha Sakmud)

Dalam majlis sama, 75 pengajar ILJTM menerima sijil berkenaan sekali gus mencatat kejayaan dalam Malaysia Book Of Record (MBOR) sebagai Tenaga Pengajar KNX paling ramai yang dilatih.


Kerajaan beri tumpuan bidang kesihatan, pendidikan

SERDANG, 16 Mac- Kerajaan memberi tumpuan kepada bidang kesihatan dan pendidikan, selain daripada projek pengangkutan awam dan keperluan lain.Perdana Menteri Datuk Seri Anwar Ibrahim menegaskan kedua-dua bidang itu menjadi keutamaan menerusi Belanjawan 2023, berikutan bebanan kewangan dan hutang negara."Mengimbas sedikit tentang belanjawan negara, tahun ini kita beri tumpuan kepada sekolah dan bidang kesihatan dengan kekangan kewangan hutang yang defisit. Kita tidak dapat selesaikan masalah dalam masa yang singkat."Jadi untuk tahun ini kita nak ambil langkah-langkah yang sangat tegas dan berani belanja yang jauh lebih tinggi untuk menyelesaikan masalah-masalah asas prasarana sekolah, sekolah daif tandas sekolah kelengkapan awal sekolah, klinik kesihatan dan perubatan," katanya kepada pemberita selepas Majlis Pelancaran Transit Aliran Massa (MRT) Fasa Dua Laluan Putrajaya di Depoh MRT Serdang, hari ini, yang turut dihadiri Menteri Pengangkutan Anthony Loke, Menteri Dalam Negeri Datuk Seri Saifuddin Nasution Ismail, Menteri Pembangunan Kerajaan Tempatan Nga Kor Ming dan Menteri Besar Selangor Datuk Seri Amirudin Shari.


Ramadan, penduduk Kemaman gotong-royong bersih masjid, surau

KEMAMAN, 16 Mac- Program gotong-royong pembersihan masjid dan tanah perkuburan di sini merupakan persiapan umat islam menyambut Ramadan tidak lama lagi.Aktiviti tersebut telah dirancang pihak Majlis Perbandaran Kemaman (MPK) dengan kerjasama penduduk kampung serta beberapa agensi dalam menjalankan gotong-royong.Pengarah Jabatan Kesihatan dan Alam Sekitar Majlis Perbandaran Kemaman, Zulkifli Tahar berkata ia bagi membersihkan pekarangan masjid dan tanah perkuburan di sekitar daerah Kemaman seawal pukul 8.00 pagi tadi."Aktiviti pembersihan itu dilakukan secara serentak di kawasan utama yang terlibat di 11 masjid dan sembilan tanah perkuburan di sekitar Kemaman."Objektif perlaksanaan aktiviti tersebut adalah memupuk kerjasama serta mengeratkan silaturahim antara penduduk dan agensi-agensi kerajaan dalam membersihkan tempat-tempat awam khususnya di tempat ibadah."Seramai 500 kakitangan yang terlibat antaranya dari agensi kerajaan dan penduduk kampung dalam melakukan aktiviti gotong-royong ini. "Program pembersihan itu merupakan satu program tahunan menjelang bulan Ramadan dan ianya akan dilakukan pada setiap bulan," katanya kepada pemberita di sini.

(Seramai 500 kakitangan yang terlibat antaranya dari agensi kerajaan dan penduduk kampung dalam melakukan aktiviti gotong-royong ini)


Ujian sistem amaran awal tsunami di Terengganu, lancar

KUALA NERUS, 16 Mac- Pengujian sistem amaran awal tsunami yang dijalankan di Terengganu berjalan lancar.Ketika ini sistem, fasiliti dan peralatan berfungsi dengan baik.Pengarah Meteorologi Terengganu Rosli Zakaria berkata, pengujian sistem siren tsunami dijalankan secara berkala dua kali setahun.Ia sebagai persediaan untuk menyalurkan amaran bencana kepada penduduk setempat dengan lebih tepat dan efektif.Sistem berkenaan diuji di empat lokasi yang ditetapkan di negeri itu, iaitu di Kuala Nerus, Besut, Kemaman dan Dungun.Menerusinya, amaran akan dikeluarkan apabila berlaku gempa bumi yang berpotensi menyebabkan tsunami.

(Pengujian sistem amaran awal tsunami di Terengganu)


Op Terjah pantau bazar Ramadan di Kelantan

KOTA BHARU, 16 Mac- Kementerian Perdagangan Dalam Negeri dan Kos Sara Hidup (KPDN) Kelantan akan melakukan pemantauan di bazar Ramadan menerusi Op Terjah bagi memastikan peniaga tidak mengambil kesempatan serta menaikkan harga sesuka hati.Pengarah KPDN Kelantan Azman Ismail berkata, pihaknya akan melakukan pemantauan secara menyeluruh di bazar Ramadan di seluruh negeri selain menempatkan pegawai pemantau harga dan penguat kuasa secara tetap sepanjang bazar beroperasi.Menurutnya, jumlah pegawai yang akan ditempatkan di setiap bazar Ramadan bergantung kepada keluasan tapak bazar.Menerusi Op Terjah juga, tidak tertumpu kepada bazar Ramadan ia termasuk pasar-pasar basah, pasar raya dan kedai makan yang sering menerima aduan."Untuk peniaga-peniaga yang mengambil peluang dengan menjual barangan dengan harga yang tidak sepatutnya memang kita akan ambil tindakan," katanya selepas pelancaran Kempen Klasiknya Raya di Mydin Tunjong, Kota Bharu, hari ini Azman berkata, pihaknya akan segera turun padang serta melakukan pemeriksaan mengejut dan jika didapati melanggar peraturan berkenaan maka boleh dikenakan tindakan di bawah Akta Kawalan Harga dan Anti Pencatutan 2011.Walaupun kementerian tidak mempunyai kuasa untuk menentukan harga juadah yang dijual, namun sekiranya wujud unsur pengambilan untung secara berlebihan, tindakan boleh dikenakan.Tahun lalu, terdapat beberapa gerai di bazar Ramadan melakukan kesalahan dengan menjual juadah pada harga melebihi 50% daripada harga bahan mentah.Bagaimanapun, tiada kompaun yang dikenakan, sebaliknya pihak KPDN memberikan amaran serta notis.


MOTAC & KPT jalin kerjasama, pelihara warisan awam

PUTRAJAYA, 16 Mac- Kementerian Pelancongan, Seni dan Budaya (MOTAC) akan memperkukuh kajian warisan awam menerusi kerjasama bersama Kementerian Pendidikan Tinggi (KPT) melalui Universiti Awam (UA).Menurut Timbalan Menterinya, Khairul Firdaus Akbar Khan, kerjasama itu penting kerana Institut Pengajian Tinggi (IPT) mempunyai kepakaran dan ilmu yang luas."Kerjasama yang dijalin merupakan satu langkah yang cukup positif dan signifikan, antara pihak MOTAC dan juga UA kerana mereka mempunyai kepakaran dan ilmu yang luas. Ini satu permulaan yang baik dan peluang ini kita harap ia dapat diterjemah kepada setiap bentuk yang kita mahukan," kata Khairul kepada pemberita selepas menyaksikan Majlis Pertukaran Memorandum Persefahaman (MoU) antara Jabatan Warisan Negara dan Universiti Awam (UA) Malaysia.

(Timbalan Menteri MOTAC, Khairul Firdaus Akbar Khan ditemui media pada Majlis Pertukaran MemorandumPersefahaman (MoU) antara Jabatan Warisan Negara dan Universiti Awam (UA) Malaysia/BERNAMA)

Dalam pada itu, Khairul Firdaus turut menyatakan pihak kementerian sentiasa mengalu-alukan kerjasama dari pihak luar termasuk Institut Pengajian Tinggi Swasta (IPTS) untuk terlibat sama dalam usaha itu.Sebanyak 11 buah UA terlibat dalam kerjasama tersebut antaranya, Universiti Malaya (UM), Universiti Sains Malaysia (USM), Universiti Putra Malaysia (UPM), Universiti Teknologi Malaysia (UTM), Universiti Perguruan Sultan Idris (UPSI), dan Universiti Teknologi Mara (UiTM).MoU tersebut memberikan tumpuan kepada tujuh skop utama merangkumi aspek penyelidikan, kepakaran, peralatan, pemeliharaan, pemuliharaan serta mempromosikan warisan negara bagi tempoh empat tahun iaitu 2023 sehingga 2027.


Kongres Nasional Khas PKR fokus persiapan hadapi PRN

PETALING JAYA, 16 Mac - Kongres Nasional Khas PKR yang berlangsung Sabtu ini akan memfokuskan persiapan parti bagi menghadapi Pilihan Raya Negeri (PRN) tidak lama lagi. Setiausaha Agung PKR, Datuk Seri Saifuddin Nasution Ismail memaklumkan tumpuan terarah kepada Presiden Parti, Datuk Seri Anwar Ibrahim yang julung kali memberikan ucapan sebagai pemimpin nombor satu negara.Jelasnya, ucapan sulung presiden itu juga mewakili suara kerajaan untuk keadilan agihan rakyat, yang sememangnya sinonim dengan perjuangan PKR. "Kali ini ucapan itu akan berupa ucapan pelaksanaan, bukan lagi desakan, bukan lagi teguran, bukan lagi bersifat kritikan kerana beliau sudah menjawat kedudukan nombor satu, jadi, ia lebih kepada pelaksanaan sebuah idealisme," kata beliau pada sidang media khas Kongres Nasional PKR, di sini hari ini. Selain itu, beberapa siri perbahasan termasuk angkatan muda dan wanita akan mengupas pelbagai sudut pandang sama ada politik, ekonomi, hubungan kaum dan agama.Saifuddin turut melahirkan keyakinan kongres tersebut akan menjadi platform terbaik bagi semua pimpinan parti yang menduduki Majlis Presiden Pakatan Harapan.

(Setiausaha Agung PKR, Datuk Seri Saifuddin Nasution Ismail bercakap pada sidang mediakhas Kongres Nasional PKR di Petaling Jaya hari ini)

Dalam pada itu, beliau memaklumkan segala persiapan menghadapi PRN berjalan dengan lancar mengikut perancangan.Akses kepada data umum Suruhanjaya Pilihan Raya (SPR) sejak Januari, membolehkan analisis dan pembentangan dibuat kepada semua pimpinan dalam Pakatan Harapan.Menurut Saifuddin, strategi yang dibuat mengambil kira semua faktor termasuk pendapatan dan kos sara hidup bagi meningkatkan potensi kebolehmenangan parti.'Alhamdulillah berjalan begitu lancar, 'progress'nya bagus terutamanya membabitkan proses rundingan kerusi, kemudian agenda organisasi sekali gus strategi sebab telah pun dibentangkan pada PH Council dapatan analisis data tentang keputusan Pilihan Raya Umum ke-15 membabitkan enam negeri ini terutama 'performance' di peringkat dewan negeri, itu data terakhir yang kita ada," jelas beliau.Kejayaan PRN kali ini bukan soal kekuatan dalaman parti semata-mata tetapi turut memerlukan kesepakatan bersama UMNO dan Barisan Nasional.


Selebriti tempatan masih diutamakan - Fahmi

KUALA LUMPUR, 16 Mac- Selebriti tempatan masih mendapat tempat di hati peminat tanah air, meski banyak konsert melibatkan selebriti luar negara diadakan di negara.Perkara tersebut disuarakan Menteri Komunikasi dan Digital (KKD), Fahmi Fadzil.Selain itu, pihaknya akan terus memperkasa kumpulan itu termasuk dengan mengkaji pemberian insentif yang meliputi isu cukai, permit dan kos penggunaan premis."Saya lihat penerimaan selebriti tempatan masih sangat positif dan sangat hebat. Sebagai contoh, konsert Ella, dalam masa 24 jam, tiket habis dijual.Jadi, tanggapan saya sebenarnya rakyat Malaysia pasca pandemik ingin hadir ke acara-acara seperti ini. Jadi, bagi kumpulan ini, masih ada ruang dan peluang yang banyak untuk mereka," kata Fahmi kepada pemberita di ibu negara.

Beliau menjelaskan perkara tersebut bagi menyelar tohmahan sesetengah pihak berhubung isu artis tempatan diabaikan dan artis dari luar negara diberikan keutamaan.Sebelum itu, Fahmi Fadzil juga telah mengadakan Sesi Townhall bersama Agensi Pusat Permohonan Persembahan Filem Dan Persembahan Artis Luar (Puspal) di ibu negara.Turut hadir sama ialah Timbalan Menteri Komunikasi dan Digital (KKD), Teo Nie Ching dan Ketua Setiausaha Kementerian Komunikasi dan Multimedia, Datuk Seri Mohammad Mentek.


KPT perkenal Menu Siswa Rahmah, RM3.50

BANGI, 16 Mac- Kementerian Pendidikan Tinggi (KPT) memperkenalkan Menu Siswa Rahmah pada harga RM3.50 di 20 Universiti Awam (UA) serta semua politeknik di seluruh negara.Menterinya, Datuk Seri Mohamed Khaled Nordin berkata ia bakal memberi manfaat kepada seramai 320,000 mahasiswa dari golongan berpendapatan 40 peratus terendah (B40).Katanya, KPT sentiasa menyokong dan berusaha membantu pelajar miskin terutama golongan B40 supaya mereka tidak terjejas dalam melanjutkan pengajian hanya kerana kesusahan dan keperitan hidup."KPT telah mendapat komitmen penyertaan daripada semua 20 IPTA dan politeknik membabitkan sebanyak 235 gerai yang menawarkan makanan pada harga RM3.50.Kita tahu Menu Rahmah harganya RM5.00 tapi di universiti harganya RM3.50 kerana pihak universiti tidak mengenakan kos penyewaan kepada peniaga," kata Khaled kepada pemberita selepas mengadakan Tinjauan Pelaksanaan Inisiatif Menu Siswa Rahmah di Kafeteria Randau Rasa, Universiti Kebangsaan Malaysia (UKM).

(Menteri KPT, Datuk Seri Mohamed Khaled Nordin mengadakan Tinjauan PelaksanaanInisiatif Menu Siswa Rahmah di Kafeteria Randau Rasa, UKM)

Tambahnya, Menu Siswa Rahmah itu dapat disediakan berikutan pihak UA tidak mengenakan kos penyewaan gerai kepada peniaga yang membabitkan kos sebanyak RM3 juta setahun manakala di politeknik sebanyak RM700,000 setahun.Jelasnya, dengan pembabitan gerai yang menyertai dan menyokong dalam program seperti Menu Rahmah ini dapat membantu menangani kos sara hidup yang tinggi.Bagaimanapun, pihak UA dan politeknik masih menyediakan Menu Rahmah dengan hidangan RM5.00 kepada mereka yang berkemampuan.


Undang-undang khas tangani isu babitkan kanak-kanak bakal diwujudkan

KUALA LUMPUR, 16 Mac - Satu undang-undang khas bakal diwujudkan untuk Suruhanjaya Kanak-Kanak menjadi badan bebas atau pemerhati kepada isu membabitkan kanak-kanak di negara ini.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata bagi merealisasikan hasrat itu, Rang Undang-Undang (RUU) berkaitan dijangka dibentang pada sidang Dewan Rakyat tahun ini.

(Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said)

RUU tersebut bukan hanya menumpukan aspek jenayah undang-undang semata-mata malah merangkumi aspek seperti sekolah, taska,  majlis tempatan, kawasan perumahan, agensi-agensi kerajaan yang lain."Apa-apa perkara yang melibatkan kanak-kanak, kerajaan MADANI merasakan perlunya untuk mewujudkan undang-undang khas supaya memberikan kebenaran dan kebebasan Pesuruhjaya Kanak-kanak untuk memantau, memberikan pendapat, menilai dan membantu kerajaan untuk membawa lebih banyak kebaikan kepada anak-anak Malaysia," kata beliau pada sidang media di pejabatnya di Parlimen, di sini hari ini.


KPDN, MAFS bekerjasama pastikan bekalan asas cukup

JOHOR BAHRU, 16 Mac- Kementerian Perdagangan Dalam Negeri dan Kos Sara Hidup ( KPDN) sentiasa bekerjasama rapat dengan Kementerian Pertanian dan Keterjaminan Makanan (MAFS) bagi memastikan bekalan asas seperti sayur-sayuran, ayam dan telur mencukupi menjelang Ramadan dan sambutan Hari Raya.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata ia termasuk melakukan pemantauan di peringkat pengeluar bekalan rantaian keperluan tersebut agar tidak mengalami sebarang krisis gangguan bekalan.   "Saya memberi jaminan bekalan barang asas mencukupi. Hasil pemantauan akan dilakukan di ladang dan kebun sayur biarpun terdapat beberapa negeri telah dilanda banjir," katanya kepada pemberita di sini.Katanya, KPDN tidak menerima sebarang laporan mengenai kenaikan harga barang dan akan mengambil tindakan tegas terhadap peniaga yang terlibat dengan isu pencatutan.


APM lancar penubuhan Kampung Siaga 221

BERA, 16 Mac - Angkatan Pertahanan Awam Malaysia (APM) hari ini melancarkan penubuhan Kampung Siaga 221 Peringkat Negeri Pahang sempena Sambutan Semarak Bulan Pertahanan Awam dan Hari Wanita Kebangsaan Tahun 2023.Kampung Siaga 221 ditubuhkan bertujuan untuk melatih komuniti atau penduduk setempat sebagai kesiapsiagaan menghadapi sebarang bencana, terutamanya ketika banjir melanda.Ketua Pesuruhjaya APM, Aminurrahim Mohamed berkata, pasukan itu terdiri daripada 30 wanita yang akan ditempatkan di seluruh daerah Bera dan berperanan sebagai ‘frontliner’ untuk menguruskan sebarang insiden tidak dijangka di kawasan kampung.Penubuhan pasukan itu juga akan diperluaskan ke beberapa daerah lain di seluruh Pahang.

(Ketua Pesuruhjaya APM, Aminurrahim Mohamed bersama Exco Kebajikan Masyarakat, Pembangunan Wanita dan Keluarga Negeri Pahang, Datuk Sabariah Saidan pada perasmian Penubuhan Pasukan Pengendali Bot Amfibia Sealeg Wanita Pertama)

"Kita akan menumpukan kepada kawasan-kawasan 'hotspot' bencana, 'hotspot' banjir, 'hotspot' tanah runtuh kalau dikatakan di negeri Sarawak kita ada, kadang suasana di mana rumah panjang yang selalu berlaku kebakaran kita akan letakkan di situ supaya ia dapat respons kita faham bahawa agensi-agensi respons awal tak semesti berada di setiap kampung, jadi dengan adanya Kampung Siaga ini mereka akan dilatih dan diberi kelengkapan asas untuk respons kepada bencana musibah atau apa apa kebakaran," kata beliau selepas merasmikan Majlis Pelancaran Kampung Siaga 221 Peringkat Negeri Pahang bersempena Sambutan Semarak Bulan Pertahanan Awam Malaysia dan Hari Wanita Kebangsaan Tahun 2023 di Dewan Padang Luas, di sini hari ini.APM menyasarkan sebanyak 14 Kampung Siaga 221 dapat ditubuhkan di seluruh negara dengan Pahang menjadi negeri kelima selepas Kelantan, Terengganu, Perak dan Sarawak.Turut hadir,  Exco Kebajikan Masyarakat, Pembangunan Wanita dan Keluarga Negeri Pahang, Datuk Sabariah Saidan, yang turut dinaikkan pangkat kepada Timbalan Pesuruhjaya Kehormat Pertahanan Awam, pada majlis pemakaian pangkat yang berlangsung serentak.Pada majlis sama, turut diadakan perasmian Penubuhan Pasukan Pengendali Bot Amfibia Sealeg Wanita Pertama di Negeri Pahang dan Malaysia, yang terdiri daripada 12 peserta wanita dalam kalangan pegawai dan anggota APM Pahang.


1,000 peserta sertai program kesedaran penyu di Terengganu

KEMAMAN, 16 Mac- Seramai seribu peserta menyertai Program Kesedaran Penyu 2023 dan menyertai aktiviti gotong-royong pembersihan pantai Teluk Mak Nik, di sini. Pihak Jabatan Perikanan Negeri Terengganu telah menjalinkan kerjasama rakan strategik bersama pihak Institusi Pengajian Tinggi Awam (IPTA), Institusi Pengajian Tinggi Swasta (IPTS) dan Badan Bukan Kerajaan (NGO) dalam membantu kerja-kerja pengurusan penyu di Terengganu.Pengarah Perikanan Negeri Terengganu, Ruzaidi Mamat berkata, terdapat lapan pihak berkepentingan yang memberi komitmen tinggi dalam program konservasi antaranya, UMT, WWF Malaysia, Lang Tengah Turtle Watch, Ecoteer, Bubble Dive Resort, Kapas Community Turtle Projek Dan Tenggol Island Beach Resort serta Terengganu Silica. Menurut Ruzaidi Mamat, Pusat Pemuliharaan Penyu Geliga merupakan kawasan pendaratan paling tinggi di Semenanjung Malaysia bagi kawasan pendaratan. Beliau mengharapkan kawasan tersebut dapat disegerakan untuk proses pewartaan oleh Pejabat Daerah Kemaman sebagai kawasan santuari penyu."Musim penyu bermula pada setiap tahun bermula Mac sehingga Oktober pada setiap tahun. Jadi apa yang kita laksanakan hari ini adalah tanda kita bersama-sama untuk menjaga pantai kita, penyu akan naik ke pantai, ini adalah antara usaha yang kita lakukan. Supaya penyu boleh mendarat di pantai-pantai kita untuk membuat sarang," katanya kepada pemberita RTM selepas membuat perasmian Program Kesedaran Penyu 2023.

Ruzaidi Mamat berkata, walaupun kuasa pengurusan dan pemuliharaan penyu diserahkan kepada pihak Jabatan Perikanan, orang awam yang berada di sekitar kawasan pendaratan penyu juga memainkan peranan mereka dengan bekerjasama mengurangkan ancaman kepada penyu. Semua pihak boleh membantu dengan memberi laporan kepada jabatan sekiranya ada menjumpai penyu mati, kecurian telur, penyu mendarat di luar kawasan jagaan jabatan dan lain-lain lagi.Turut hadir dalam program tersebut Pengerusi Jawatankuasa Pertanian, Industri Makanan, dan Pembangunan Luar Bandar, Dr Azman Ibrahim bagi menyempurnakan program tersebut.


KUALA LUMPUR, 16 Mac- Persatuan Peguam Syarie Malaysia (PGSM) akan menawarkan perkhidmatan konsultasi guaman secara percuma sepanjang bulan Ramadan ini. Menurut Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar, perkhidmatan bawah Program Bantuan Guaman Syarie (BAGUS) ini bertujuan meringankan beban mereka yang ingin mendapatkan khidmat nasihat tanpa perlu membayar caj perkhidmatan."Untuk memberikan konsultasi guaman percuma, guaman syarie percuma dalam tempoh Ramadan. "Maknanya tidak kira sama ada mereka ini berkemampuan atau tidak berkemampuan, mereka boleh pergi ke Mahkamah Syariah Wilayah Persekutuan."Di sana itu ada bilik operasi PGSM, dan mendapat khidmat nasihat di situ, konsultasi, adapun untuk tujuan kes itu dibawa ke mahkamah," kata Mohd Na’im selepas merasmikan Persidangan Pengurusan Masjid dan Surau Jumaat Wilayah Persekutuan dan juga Majlis Penyampaian Bantuan Ihya’ Ramadan serta tauliah amil zakat fitrah di Masjid Wilayah Persekutuan di ibu negara.Di majlis tersebut, sebanyak RM9.5 juta sumbangan Ihya’ Ramadan diserahkan kepada masjid-masjid dan surau Jumaat di Wilayah persekutuan. Majlis Agama Islam Wilayah Persekutuan (MAIWP) juga telah meluluskan peruntukan sebanyak RM4 juta bagi perlaksanaan program Iftar Rahmah Ramadan yang bakal memberi manfaat kepada kira-kira 630,00 golongan miskin dan asnaf fi sabilillah.Tahun lalu kerajaan menyediakan peruntukan RM5 juta bagi membantu golongan B40 mendapat pembelaan guaman, termasuk ibu-ibu tunggal yang dianaya oleh suami. Program konsultasi percuma itu akan dikendalikan lebih 200 orang panel peguam syarie BAGUS di seluruh negara.

(Datuk Dr Mohd Na’im berkata PGSM tawar perkhidmatan guaman percuma sepanjang Ramadan)


Banjir: Lebih 20,000 penduduk terjejas di Johor

JOHOR, 16 Mac- Seramai 29,063 penduduk terjejas di dua daerah di Johor, setakat pukul 4.00 petang tadi.Menurut Jawatankuasa Pengurusan Bencana Negeri, pusat pemindahan sementara (PPS) di Tangkak ditutup sepenuhnya."Batu pahat dengan 29,019 penduduk terjejas di 97 PPS."Enam PPS di Batu Pahat ditutup hari ini."Penduduk paling ramai ditempatkan di PPS adalah di Sekolah Kebangsaan (SK) Seri Telok dengan 1,007 orang."PPS Segamat pula merekodkan 44 penduduk terjejas di dua PPS," katanya menerusi kenyataan.


Melaka dipilih lokasi pelan strategik pengangkutan awam

AYER KEROH, 16 Mac- Melaka dipilih sebagai lokasi kajian bagi menghasilkan sebuah pelan strategik pengangkutan awam negeri selari dengan Pelan Strategik Melakaku Maju Jaya (PSMJ) 2035 iaitu Melaka Green Transport Implementation Masterplan (GTIMP).Ketua Menteri, Datuk Seri Sulaiman Md Ali berkata, ia merupakan kerjasama melalui kerajaan negeri dengan Kerajaan United Kingdom di bawah program Global Future Cities."Melalui pelaksanaan pelan strategik bersepadu ini akan dapat membantu mengatasi masalah kesesakan jalan raya di melaka melalui keberkesanan perancangan jalan raya meningkatkan perkhidmatan pengangkutan bas awam henti-henti dan menangani isu melalui usaha mengintegrasi dan mempelbagaikan lagi mod perjalanan," katanya semasa berucap menggulung dan menangguhkan sidang Dewan Undangan Negeri (DUN) Melaka ke-15 di Seri Negeri, Ayer Keroh.Beliau berkata, melalui dokumen itu dua program intervensi diperuntukkan untuk dilaksanakan di Melaka iaitu Green Bus Network Implementation Plan dan Heritage Area Integrated Mobility Plan.Pelan itu juga menggariskan keperluan untuk menyediakan fasiliti sokongan yang baik seperti perhentian bas dan juga aplikasi sokongan pintar seperti journey planner di samping cadangan melaksanakan mod pengangkutan awam masa hadapan.Antaranya tram dan Automated Rapid Transit (ART) yang telah dikhaskan dalam pelan tersebut.


Kerajaan tekad perangi pemakanan tidak seimbang kanak-kanak

KUALA LUMPUR, 16 Mac- Kerajaan tekad untuk memerangi masalah beban berganda pemakanan tidak seimbang yang dihadapi 5.6 juta kanak-kanak pra sekolah, sekolah rendah dan menengah rendah di Malaysia. Timbalan Perdana Menteri Datuk Seri Dr Ahmad Zahid Hamidi berkata, beberapa cadangan telah dibentang dalam mesyuarat Majlis Sosial Negara (MSN) hari ini supaya generasi tersebut mempunyai pembentukan fizikal yang seimbang.Jelasnya, pembentukan fizikal kanak-kanak bukan sekadar tinggi dan berat tetapi perlu mengambil kira masalah pembantutan, masalah kurang saiz, berat dan obesiti. Antara cadangan yang dibentang dalam mesyuarat MSN hari ini ialah menggalakkan rangkaian pasaraya menawarkan harga borong bagi buah dan sayur, mewujudkan polisi larangan penajaan oleh syarikat yang mengeluar dan memasarkan makanan dan minuman yang tidak sihat di Taska dan sekolah serta memperluaskan pelaksanaan program Hidangan Berkhasiat di Sekolah (HiTS)."Kita akan membentangkan memorandum kepada Jemaah menteri untuk melakukan penyelarasan tentang malpemakanan ini kerana memerlukan pelbagai kementerian dan agensi untuk pelaksanaanya," katanya dalam sidang media selepas mempengerusikan mesyuarat Majlis Sosial Negara (MSN) di Parlimen. Dalam mesyuarat itu, empat kertas pertimbangan telah dibentang dan dibincangkan meliputi penyelarasan semula mesyuarat-mesyuarat bawah Kementerian Pembangunan Wanita, Keluarga dan Masyarakat (KPWKM), masalah beban berganda malpemakanan dalam kalangan kanak-kanak taska dan murid sekolah, isu pendaftaran taska dan pusat jagaan serta  cadangan menangani isu gelandangan dan pengemisan.MSN ditubuhkan sebagai jentera pelaksana Dasar Sosial Negara yang merupakan dasar payung merangkumi falsafah dan pelbagai dasar pembangunan sosial negara.


Bekalan makanan akan dipastikan cukup sepanjang Ramadan

PUTRAJAYA, 16 MAC -  Semua agensi di bawah Kementerian Pertanian dan Keterjaminan Makanan (KPKM) diarah memastikan bekalan makanan mencukupi sepanjang Ramadan tahun ini.Jelas Menterinya, Datuk Seri Mohamad Sabu, kerjasama dari Kementerian Dalam Negeri Dan Kos Sara Hidup (KPDN) juga perlu bagi melakukan pemantauan dalam memastikan kawalan harga terkawal."InsyaAllah, agensi dibawah kementerian termasuk Lembaga Pemasaran Pertanian Persekutuan (FAMA) telah ditekankan soal berkaitan penyediaan bekalan makanan."Kita telah mengerahkan semua agensi supaya tidak akan berlaku kekurangan bahan makanan."Saya juga mengharapkan ada kawalan harga oleh kementerian lain," katanya kepada pemberita di sini.Sebelum ini, Menteri Dalam Negeri Dan Kos Sara Hidup, Datuk Seri Salahuddin Ayub memberi jaminan bekalan barang kawalan khususnya ayam dan telur mencukupi bagi menampung permintaan tinggi menjelang Ramadan.Menurut beliau, pihaknya bekerjasama dengan KPKM untuk memastikan bekalan barang kawalan itu mencukupi.


KPDN tahan seorang lelaki,rampas 21,000 liter diesel subsidi

DUNGUN, 16 Mac-Seorang lelaki tempatan berusia lingkungan 30-an berjaya ditahan Kementerian Perdagangan Dalam Negeri dan Kos Sara Hidup, KPDN Negeri Terengganu bersama sejumlah 21,000 liter minyak diesel.Pengarah KPDN Terengganu, Saharuddin Mohd Kia berkata serbuan dilakukan di Daerah Dungun oleh empat Pegawai Penguatkuasa kira-kira pukul 11.40 pagi semalam di sebuah tapak projek pembinaan.Pihaknya mendapati berlakunya aktiviti mencurigakan oleh suspek yang juga penyelia di tapak projek berkenaan.Pemeriksaan lanjut telah menemukan sebuah lori tangki dan skid tank berisi minyak diesel dianggarkan terdapat lebih kurang 13,000 liter minyak diesel di dalam skid tank dan lebih kurang 8,000 liter minyak diesel di dalam lori tangki tersebut.Suspek ditahan bagi membantu siasatan dan kes disiasat di bawah Seksyen 21 Akta Kawalan Bekalan 1961.Sabit kesalahan, boleh dikenakan dendasehingga RM1 juta atau penjara tidak melebihi tiga tahun atau kedua-duanya sekali.


AUKU masih relevan

KUALA LUMPUR, 16 Mac- Akta Universiti dan Kolej Universiti 1971 (AUKU) masih lagi relevan dalam menguatkuasakan fungsinya.Timbalan Menteri Pendidikan Tinggi, Datuk Mohammad Yusof Apdal berkata pihaknya sentiasa prihatin dan responsif ke atas aspirasi pelbagai pihak yang inginkan AUKU ditambah baik dari semasa ke semasa."Melihat kepada kepentingan AUKU dalam urusan penubuhan, tadbir urus dan hubungan antara akauntabiliti Institut Pendidikan Tinggi (IPT) dengan kerajaan dan masyarakat, kementerian berpendirian pendekatan melakukan pindaan adalah langkah yang lebih tepat berbanding memansuhkan terus AUKU secara keseluruhan."Selain itu, berkenaan dengan pelan tindakan dan garis masa dalam melakukan pindaan dan penambahbaikan yang seterusnya, seperti yang dimaklumkan juga semasa dalam Penggulungan Perbahasan Peringkat Dasar tempoh hari, Kementerian sedang dalam proses menyusun satu sesi libat urus atau 'townhall' yang akan melibatkan semua pemegang taruh pada satu tarikh yang akan dimaklumkan kelak," katanya ketika menjawab soalan asal yang dibangkitkan wakil Raub, Chow Yu Hui, di sini.


Melaka Bebas berniaga dijenamakan semula

AYER KEROH, 16 Mac-Kerajaan Melaka memperkenalkan inisiatif Melaka Mesra Berniaga bagi menggantikan inisiatif Melaka Bebas Berniaga yang tamat tahun lalu selepas diperkenalkan pada 2020.Exco Perumahan, Kerajaan Tempatan dan Alam Sekitar negeri, Datuk Zaidi Attan berkata, penjenamaan semula inisiatif baharu itu dilakukan bagi memastikan lebih ramai peniaga dan penjaja berdaftar di negeri ini.Beliau turut berkata menerusi inisiatif itu, penjaja kecil hanya perlu berdaftar kepada pihak berkuasa tempatan (PBT) di pentadbiran masing masing dan dikecualikan daripada mendaftar lesen bersama Suruhanjaya Syarikat Malaysia (SSM).Bagaimana pun, syarat lain seperti suntikan typhoid dan pendaftaran perniagaan bersama PBT serta pelbagai syarat lain masih diteruskan.Program Melaka Bebas Niaga diperkenalkan kerajaan negeri bagi membantu penjaja dan rakyat untuk menjana pendapatan ketika terjejas sewaktu pandemik COVID-19.Seramai 1,340 peniaga telah berdaftar sejak inisiatif tersebut diperkenalkan di empat pihak berkuasa tempatan di negeri ini. Beliau berkata demikian pada Persidangan Pertama Penggal Kedua Dewan Undangan Negeri Melaka Ke-15 di Seri Negeri, Ayer Keroh.

(Exco Perumahan, Kerajaan Tempatan dan Alam Sekitar Melaka, Datuk Zaidi Attan)


Melaka harap Projek M-WEZ jadi sebahagian projek nasional

AYER KEROH, 16 Mac-Kerajaan Melaka berhasrat menjadikan Projek Perbadanan Zon Ekonomi Persisiran Pantai Melaka (M-WEZ) sebagai projek nasional.Exco Kanan Pelaburan, Perindustrian, Pembangunan Koperasi dan Usahawan negeri Datuk Seri Ab Rauf Yusoh berkata pengiktirafan daripada kerajaan pusat mampu menarik pelaburan ke projek terbabit.Kerajaan negeri memberikan ruang pelaburan yg masuk yg kedua mendapatkaan dana daripada kerajaan persekutuan terutamanya dalam pembangunan infrastruktur dan juga utiliti serta kemudahan awam yg ketiga sekaligus pengiktirafan ini akan memberikan ruang kepada para pelabur mendapat pelbagai insentif terutamanya insentif-insentif khas pengecualian cukai", ujar beliau semasa menjawab soalan tambahan ADUN Klebang, Datuk Lim Ban Hong mengenai dasar dan insentif yng diharapkan oleh keraajaan negeri daripada kerajaan persekutuan melalui permohonan dan pemberian status projek sekiranya ia berjaya pada Persidangan Pertama Penggal Kedua Dewan Undangan Negeri Melaka Ke-15 di Seri Negeri, Ayer Keroh.

Katanya lagi, segala urusan pentadbiran yang ada di dalam kawasan M-WEZ adalah di bawah seliaan kerajaan negeri.Malah penubuhan M-WEZ Coorporation juga adalah berdasarkan kepada peruntukkan perundangan melalui Enakmen Perbadanan M-WEZ.

Projek bernilai RM 100 Bilion itu  membabitkan kawasan Pelabuhan Antarabangsa Kuala Linggi (KLIP) sebagai hab perkhidmatan industri minyak dan gas, Pelabuhan Tanjung Bruas sebagai hab pelabuhan kontena dan Melaka Gateway sebagai hab Terminal Kapal Persiaran Antarabangsa Melaka (MICT).

(Exco Kanan Pelaburan, Perindustrian, Pembangunan Koperasi dan Usahawan Melaka,Datuk Seri Ab Rauf Yusoh)


SPRM teruskan siasatan berhubung LCS

JOHOR BAHRU, 16 Mac- Siasatan berhubung penyelewengan pengendalian projek pembinaan Kapal Tempur Pesisir (LCS) masih diteruskan dengan memanggil lebih ramai individu termasuk orang kenamaan untuk diambil keterangan.  Ketua Pesuruhjaya SPRM, Tan Sri Datuk Sri Azam Baki memberi jaminan tidak akan melindungi mana-mana pihak yang telah menyebabkan kehilangan wang yang begitu besar kepada negara.

(Ketua Pesuruhjaya SPRM, Tan Sri Datuk Sri Azam Baki)

Siasatan kini memasuki fasa membuktikan sesiapa sahaja individu mahupun orang kenamaan yang terlibat.Justeru, pihaknya mohon diberi masa untuk menyelesaikan kerana ia melibatkan ramai saksi termasuk luar negara.  "Ramai lagi saksi akan dipanggil untuk diambil keterangan. Keterangan ini bukan sahaja dalam negara tetapi juga luar negara. Apabila melibatkan keterangan luar negara maka kita memerlukan masa untuk keterangan luar negara bagi mendapatkan keterangan tersebut,"katanya selepas Majlis Perbarisan Tamat Latihan Kursus Asas Pegawai SPRM di Kompleks SPRM Johor di Johor Bahru.  Ogos tahun lalu, Jawatankuasa Kira Wang Negara (PAC) mendedahkan sembilan prosiding berhubung kes LCS mendapati tiada satu kapal LCS siap walaupun kontrak projek itu diberikan secara rundingan terus bernilai RM6.083 billion itu peruntukan lima kapal.Projek berkenaan merupakan perolehan terbesar dalam sejarah Kementerian Pertahanan dengan kos mencecah sembilan billion ringgit.Kontrak projek kapal berkenaan bermula 2013 sepatutnya siap dalam masa 10 tahun.


KP JPJ mengadap Raja Muda Perlis

ARAU, 16 Mac- Raja Muda Perlis, Tuanku Syed Faizuddin Putra Jamalullail berkenan menerima kunjungan sembah mengadap oleh Ketua Pengarah Jabatan Pengangkutan Jalan (JPJ), Datuk Zailani Hashim di Galeri DiRaja Arau.Dalam majlis tersebut, Datuk Zailani mempersembah maklum kepada Tuanku Syed Faizuddin perkembangan terkini serta perihal inisiatif-inisiatif baharu JPJ bagi peringkat ibu pejabat di Putrajaya dan negeri di Perlis.

(Raja Muda Perlis, Tuanku Syed Faizuddin Putra Jamalullail berkenan menerima kunjungan Ketua Pengarah Jabatan Pengangkutan Jalan (JPJ), Datuk Zailani Hashim)

Beliau turut menerangkan mengenai aplikasi MyJPJ yang telah dilancarkan baru-baru ini bagi memudahkan para pengguna kenderaan untuk memperbaharui lesen memandu, insurans, cukai jalan dan lain-lain dengan cara yang lebih mudah.Tuanku Syed Faizuddin yang pernah bermastautin di Australia sebagai pelajar serta Sepanyol dan Switzerland ketika berkhidmat sebagai Pengurus Kawasan syarikat Malaysia Airlines sebelum berangkat pulang ke tanah air untuk memegang amanah sebagai Tuanku Pemangku Raja Perlis pada tahun 2002 juga berkongsi pengalaman baginda tentang suasana serta bentuk pendaftaran dan penguatkuasaan kenderaan jalan raya yang dijalankan di negara luar dan kepatuhan rakyat dalam mematuhi undang-undang jalan raya.


SPRM teruskan siasatan JANA WIBAWA

JOHOR BAHRU, 16 Mac- Suruhanjaya Pencegahan Rasuah Malaysia (SPRM) masih meneruskan siasatan terhadap satu dan dua fail berhubung Projek Jana Ekonomi Pemerkasaan Kontaktor Bumiputera Berwibawa (JANA WIBAWA).Ketua Pesuruhjaya SPRM, Tan Sri Azam Baki berkata SPRM sedia menyiasat mana-mana parti dan pemimpin politik jika terdapat bukti salah laku memandangkan siasatan dijalankan bersifat adil dan telus.

(Ketua Pesuruhjaya SPRM, Tan Sri Azam Baki / Foto Bernama)

"Kes Jana Wibawa masih ada lagi dan diteruskan siasatannya yang kes telah dituduh, dituduh tetapi masih ada lagi satu dua fail yang masih kita jalankan siasatan," katanya selepas Majlis Perbarisan Tamat Latihan Kursus Asas Pegawai SPRM di Kompleks SPRM Johor di Johor Bahru.


KPDN Pulau Pinang terima 424 aduan isu kepenggunaan

SEBERANG JAYA, 16 Mac-Sebanyak 424 aduan diterima Kementerian Perdagangan Dalam Negeri dan Kos Sara Hidup (KPDN) Pulau Pinang bermula Januari hingga Mac tahun ini.Menurut Timbalan Pengarah KPDN Pulau Pinang, A.Mogan, antara aduan tertinggi yang diterima adalah berkaitan Akta Perlindungan Pengguna 1999 iaitu sebanyak 263 aduan diikuti Akta Kawalan Harga dan Anti Pencatutan 2011 dengan 97 aduan.Tambah Mogan, jumlah aduan meningkat sebanyak 263 aduan berbanding 208 bagi tempoh sama tahun lalu."Bila adanya kesedaran pengguna itu dia tahu hak dia. Sempena Hari pengguna kita tahu ada 8 hak kepenggunaan antara satunya dia ada hak memilih, hak menyuarakan pendapat hak membuat pembelian dan sebagainya bila seseorang pengguna membuat pembelian dia nampak dia punya hak tu seolah-olah barangan itu tidak dipamerkan tanda harga langsung, dan dia terpanggil untuk membuat aduan, jadi dia salurkan aduan kepada kementerian untuk tindakan", ujarnya yang ditemui media selepas merasmikan Jejak Kepenggunaan sempena Sambutan Hari Pengguna yang disambut setiap 15 Mac dengan bertemakan Pengguna Berdaya, Negara Rahmah Sejahtera.

(Timbalan Pengarah KPDN Pulau Pinang, A.Mogan)


Banjir Johor: Skuad Musa’adah JAKIM salur bantuan berjumlah lebih RM190,000

PUTRAJAYA, 16 Mac- Skuad Musaadah Jabatan Kemajuan Islam Malaysia (JAKIM) memperuntuk lebih RM190,000 menerusi Tabung Musa’adah bagi menyalurkan bantuan kepada penduduk terkesan banjir di Johor. Pengarah Kanan Bahagian Dakwah JAKIM, Mohamad Kori Jusuh berkata, bantuan dihantar secara berperingkat mengikut keperluan masyarakat serta keadaan semasa bencana. "Dua tempat yang kita akan turun bagi tujuan menyampaikan sumbangan Tabung Musaadah ialah yang pertamanya kita akan turun ke Batu Pahat dan keduanya kita akan turun ke Kluang, Johor, walaupun tidak banyak mana tapi sekurang kurangnya dapat membantu untuk mengurangkan kesusahan bagi mereka yang terlibat dengan banjir," katanya.

(Pengarah Kanan Bahagian Dakwah JAKIM, Mohamad Kori Jusuh)

Beliau bercakap kepada pemberita dalam Program Pelepasan Skuad Musaadah Madani JAKIMke Johor di perkarangan Masjid Tuanku Mizan Zainal Abidin, Putrajaya.Dua buah lori lima tan membawa keperluan asas berbentuk toto dan Kit Solat Bencana digerakkan.Ini merupakan kali kedua Skuad Musa’adah Madani menyantuni penduduk terjejas banjir di Johor di mana yang pertamanya adalah pada bulan lalu.


Guru tahfiz, guru Sekolah Menengah Agama johan Qari dan Qariah negeri Kedah 2023

(Fawwaz Hamzi Mohd Imran muncul johan Qari Tilawah Dan Hafazan Al Quran Peringkat Negeri Kedah Tahun 2023)

ALOR SETAR, 16 Mac- Tilawah Dan Hafazan Al Quran Peringkat Negeri Kedah Tahun 2023 melabuhkan tirainya,Guru Tahfiz Dini Sekolah Menengah Sains Tahfiz Alor Setar, Fawwaz Hamzi Mohd Imran, berusia 27 tahun muncul johan Qari.Manakala, guru  Sekolah Menengah Agama Maahad Akademi Islam Kedah, Nor Afifah Abd Rahman, berusia 30 tahun, muncul johan qariah.

Sultan Kedah, Al Aminul Karim Sultan Sallehuddin Almarhum Sultan Baslishah berkenan menutup majlis dan menyampaikan hadiah kepada pemenang.Sebelum itu, baginda bertitah agar Al-Quran sentiasa dijadikan rujukan umat islam."Hadis riwayat Al-Tarmizi, Al-Quran mempunyai pelbagai petunjuk,muslihat ,peraturan penawar dalam menguruskan kehidupan manusia .Ianya merangkumi panduan pendidikan daripada pelbagai aspek kehidupan seperti sosial, ekonomi, sains, ibadah, akhlak ,politik dan pelbagai kisah tauladan daripada kaum terdahulu tentang kehidupan selepas mati semuanya menjadi ikutan dan tauladan kepada kita," titah baginda.

(Sultan Kedah, Al Aminul Karim Sultan Sallehuddin Almarhum Sultan Baslishah)

Kedua-dua Johan Qari dan Qariah membawa pulang wang tunai RM10,000, hadiah iringan, piala pusingan kurniaan Tuanku Sultan Kedah dan sijil penghargaan. Mereka akan mewakili negeri Kedah pada Majlis Tilawah dan Hafazan Al Quran Peringkat Kebangsaan di Butterworth Arena, Pulau Pinang pada 11 hingga 16 Jun depan.


Mahkamah Paris kekal penangguhan 'Final Award' dituntut waris Sulu

KUALA LUMPUR, 16 Mac- Mahkamah Rayuan Paris menolak tuntutan waris Sulu untuk menguatkuasa 'Final Award' seperti yang dimohon Malaysia bagi mengetepikan perkara itu.Perkara berkenaan dimaklumkan Sekretariat Khas bagi Menangani Isu Tuntutan Warga Filipina yang mengaku sebagai Waris Sultan Jamalul Kiram II (Sultan Sulu) terhadap Malaysia dalam satu kenyataan.Menerusi penghakimannya, Mahkamah Rayuan Paris menyatakan tuntutan yang difailkan waris Sulu sebagai pihak yang menuntut itu tidak boleh diterima.Oleh itu, keputusan yang diperoleh Malaysia pada 12 Julai 2022 untuk menangguhkan penguatkuasaan 'Final Award' tersebut kekal."Malaysia memohon menangguhkan penguatkuasaan 'Final Award' berkenaan pada 15 April 2022 yang dikeluarkan oleh Dr. Gonzalo Stampa pada Februari 2022 di Paris.Pada 12 Julai 2022, hakim praperbicaraan Mahkamah Rayuan Paris memerintahkan penangguhan penguatkuasaan tanpa syarat di Perancis sementara menunggu keputusan Mahkamah Rayuan Paris, atas alasan ia berkemungkinan menjejaskan kedaulatan wilayah Malaysia.Pada 27 Julai 2022, Kumpulan Sulu memfailkan tuntutan mencabar perintah itu, yang mana perbicaraan mengenainya diadakan pada 16 Januari lalu," menurut kenyataan itu.

Malaysia menegaskan, perintah penangguhan diberikan pada 12 Julai 2022 itu satu keputusan yang luar biasa, berfungsi mengukuhkan kedudukan Malaysia bahawa timbang tara komersial yang dikemukakan waris Sulu itu tidak mempunyai asas yang sah dan menjejaskan kedaulatan wilayah Malaysia."Malaysia akan terus mempertahankan hak melalui saluran perundangan bagi mengatasi semua bentuk tuntutan undang-undang yang dikemuka mana-mana kumpulan penentang," menurut kenyataan itu lagi.


Pindaan Akta 588: Pastikan hukuman efektif  tiada unsur penganiayaan

KUALA LUMPUR, 16 Mac-Cadangan pindaan kepada Akta Komunikasi dan Multimedia (Akta 588) merupakan pindaan menyeluruh dan mengambil kira peruntukan-peruntukan undang-undang sedia ada.Ini termasuklah memastikan sebarang hukuman adalah efektif dan tiada unsur penganiayaan.Menteri Komunikasi dan Digital, Fahmi Fadzil berkata pindaan tersebut dilakukan bagi memantapkan kerangka kerja kawal selia, terutama berkait keselamatan dan kebolehpercayaan rangkaian.Jelasnya lagi, Akta 588 perlu dipinda bagi memastikan ia terus relevan seiring dengan teknologi terkini."Akta 588 sebelum ini belum pernah dipinda bermaksud 25 tahun telah berlalu sejak undang ini dirangka, digubal dan diluluskan dan semestinya kita tahu 25 tahun yang lalu dan sekarang dan 25 tahun yang akan datang. Keadaan teknologi pengunaan platform-platform yang ada juga sangat berbeza. Maka bila pihak kemeterian meneliti secara keseluruhan kita tak berhasrat hanya untuk melihat akta atau seksyen 233 ini tetapi memandangkan perubahan yang besar sedang berlaku kalau dulu 2G, 3G sekarang 5G", ujarnya ketika menjawab pertanyaan Bandar Kuching, Dr Kelvin Yi Lee Wuen.Pada 20 Februari lalu, Kementerian Komunikasi dan Digital (KKD) dilaporkan bercadang untuk meminda Akta Komunikasi dan Multimedia 1998 (Akta 588).Bagaimana pun, Fahmi berkata pindaan itu tidak akan menyekat kebebasan bersuara.

(Menteri Komunikasi dan Digital, Fahmi Fadzil)


Kesesakan lalu lintas ganggu produktiviti kerja rakyat - PM

(Perdana Menteri Datuk Seri Anwar Ibrahim)

SELANGOR, 16 Mac- Produktiviti kerja rakyat Malaysia terganggu dengan masalah kesesakan lalu lintas yang sering dialami setiap hari.

Perdana Menteri memaklumkan, Kementerian Pengangkutan kini sedang menyiapkan kerangka dan strategi pengangkutan awam yang lebih menyeluruh untuk dibentangkan kepada jemaah menteri bagi menyelesaikan masalah kesesakan lalu lintas ini.

(Perdana Menteri Datuk Seri Anwar Ibrahim ketika melancarkan MRT Laluan Putrajaya)

"Dan tahun depan, saya bayangkan kepada saudara Anthony Loke, soal pengangkutan awam dengan kesesakan yang sebenarnya akan menimbulkam soal priduktiviti negara itu akan terjejas kerana kesesakan lalu lintas ini mengambil masa untuk rakyat sampai ke tempat kerja, itu adalah masa yang menyebabkan hilangnya produktiviti mereka.

"Satu kajian menarik yang saya lihat di Bangkok beberapa tahun yang lalu menunjukkan beberapa bilion dollar kehilangan dari sudut produktiviti semata-mata kerana kesesakan lalu lintah yang parah,"katanya. Jelasnya lagi strategi itu akan dilaksanakan secara berperingkat bagi meringankan beban rakyat secara umum, serta kendalian operasi pengangkutan awam yang lebih sistematik.


Rawat pesakit tanpa kira kod etika pakaian - Dr Zaliha

(Menteri Kesihatan, Dr Zaliha Mustafa/ BERNAMA)

KUALA LUMPUR, 16 Mac- Semua petugas dan pengamal perubatan khususnya di sektor awam perlu memberi rawatan tanpa mengira kod etika berpakaian individu.Menteri Kesihatan, Dr Zaliha Mustafa berkata golongan berkenaan juga perlu memberi rawatan tanpa mengira latar belakang kaum dan bangsa pesakit.Jelasnya ia bagi memenuhi Pendekatan 'No Wrong Door Policy' yang telah dilaksanakan melalui Personalised Care (Family Doctor Concept) sekaligus memastikan penjagaan kesihatan yang berterusan."Contohnya, pesakit dirawat di KK dekat Parlimen Kapar sebelum ini, boleh mendapatkan rawatan di KK berhampiran, seperti di Parlimen Bukit Raja jika premis terbabit berdekatan dengan kediaman, keselesaan dan kemudahan pesakit."Jika benar berlaku (pesakit dari luar diarah ke KK di kawasan parlimen didiami mereka), mohon buat aduan dan kita akan siasat serta mengambil tindakan sewajarnya," katanya mengulas larangan pesakit mendapatkan rawatan di KK yang bukan terletak di kawasan didiami mereka," katanya pada Waktu Pertanyaan Menteri di Dewan Rakyat hari ini.Beliau menjawab soalan wakil Kapar,Dr Halimah Ali yang ingin mengetahui adakah kementerian ada membuat ketetapan melarang pesakit menggunakan khidmat klinik kesihatan yang lebih dekat dengan rumah mereka selepas persempadanan semula kawasan pilihan raya.Dalam pada itu beliau turut ditanya wakil Balik Pulau  Datuk Muhammad Bakhtiar Wan Chiky mengenai kod etika pakaian sebenar pesakit mendapatkan rawatan kecemasan  seperti yang di tular sebelum ini.Dr Zaliha menjelaskan  semua pesakit yang datang perlu diterima dalam apa juga keadaan, terutama ketika kecemasan.Namun kementerian akan sentiasa mengambil langkah penambahbaikan bagi memastikan setiap pesakit menerima rawatan dan perkhidmatan kesihatan terbaik.


Jurubahasa isyarat terjemah laporan 'hentam kromo'

FLORIDA, 16 Mac- Seorang wanita melakukan penipuan ketika membuat terjemahan bahasa isyarat dalam satu sidang media polis di sini.Derlyn Roberts didakwa melakukan perbuatan itu ketika menterjemahkan sidang media berkaitan satu kes pembunuhan bersiri.Lapor seorang jurubahasa isyarat berhemah, ketika menonton aksi wanita berkenaan, isyarat yang diberikan tidak memberi apa-apa maksud.Malah ada gerak-geri yang dilakukan merupakan lirik lagu 'Jingle Bells'.

(Derlyn Roberts didakwa turut melakukan gerak-geri yang merupakan lirik lagu 'Jingle Bells' / Youtube @insideedition)

Munurut polis, wanita berkenaan secara tiba-tiba muncul menawarkan diri untuk menterjemah bahasa isyarat pada sesi itu.Memandangkan pihak polis pada ketika itu kesuntukan masa, mereka juga tidak sempat mencari jurubahasa isyarat dan memutuskan untuk menerima pelawaan tersebut.Polis melaporkan ia bukanlah satu jenayah namun ianya merupakan kesalahan etika.


8 saksi dipanggil bantu siasatan pegawai imigresen dipijak

PERAK, 16 Mac- Lapan saksi dipanggil bagi membantu siasatan kes seorang pegawai Imigresen yang mengalami kecederaan susulan dipijak ketika menjalani ujian kecergasan di Depot Imigresen Sementara, Bidor, minggu lalu.Ketua Polis Perak, Datuk Seri Mohd Yusri Hassan Basri berkata, kesemua yang dipanggil terdiri dalam kalangan jurulatih dan pelatih jabatan tersebut.

(Ketua Polis Perak, Datuk Seri Mohd Yusri Hassan Basri ketika menjadi tetamu dalam rancangan Eksklusif @Perakfm)

Jelas beliau, pihaknya akan menyerahkan kertas siasatan yang lengkap kepada pihak Timbalan Pendakwa Raya untuk tindakan lanjut."Tapi tu semua dalam kalangan jurulatih dan pelatih, itu pelatih dia orang, bukan melibatkan orang luar, di kalangan jurulatih dan pelatih yang menjadi saksi kepada kes tersebut, dalam masa terdekat, semalam saya telah berjumpa dengan ketua jabatan siasatan jenayah untuk mempercepatkan lagi, melengkapkan kertas siasatan," katanya ketika ditemui RTM selepas menjadi tetamu dalam rancangan Eksklusif @Perakfm bersempena Sambutan Peringatan Hari Polis ke-216 Peringkat Negeri Perak.Jumaat lalu, Polis Perak telah menerima satu laporan berkaitan kes tersebut.Mangsa bersama dua pelatih lain mendakwa telah diarah melakukan hukuman tekan tubi sebelum dipijak di bahagian leher oleh seorang Pegawai Kanan.Susulan itu, mangsa mengalami kecederaan di bahagian hidung, luka pada gusi dan bibir serta patah sebatang gigi.Kes disiasat di bawah Seksyen 325 Kanun Keseksaan.


Sultan Johor titah jangan kedekut hulur bantuan

JOHOR BAHRU, 16 Mac- Sultan Johor, Sultan Ibrahim Sultan Iskandar bertitah agar kerajaan persekutuan dapat menyediakan peruntukkan khas kepada negeri itu, bagi tujuan baik pulih infrastruktur dan harta benda yang musnah akibat banjir.Selain daripada kerjasama pihak-pihak lain yang menyumbang kepada pemulihan semula kawasan terjejas banjir ketika ini.

(Sultan Johor, Sultan Ibrahim Sultan Iskandar)

"Saya juga menyeru kepada orang ramai untuk menghulurkan bantuan dan sumbangan kepada mangsa banjir agar mereka dapat membaiki rumah yang telah rosak dan menggantikan perabut serta alatan rumah yang telah musnah, janganlah kita ini jadi kedekut sangat," titah baginda.Baginda turut menzahirkan terima kasih kepada Perdana Menteri, Datuk Seri Anwar Ibrahim dan Kerajaan Persekutuan yang mempercepatkan Projek Rancangan Tebatan Banjir di Kota Tinggi, Segamat dan Batu Pahat.Secara statistik, Johor merekodkan sehingga 74,453 penduduk terjejas di 10 daerah sejak banjir melanda pada 1 Mac lalu.Sultan Ibrahim bertitah semasa Pembukaan Rasmi Sidang Dewan Undangan Negeri Johor bagi Persidangan Penggal kedua di Kota Iskandar.Dalam pada itu, baginda turut berterima kasih kepada kerajaan persekutuan yang akan meneruskan usaha melebarkan lebuhraya Utara Selatan melibatkan laluan Yong Peng ke Skudai.Selain meminta peruntukan bagi baik pulih lebuhraya Pasir Gudang dan jalan Johor Bahru-Mersing yang berlubang.


Tambang percuma bagi MRT laluan Putrajaya - PM

SELANGOR, 16 Mac- Perdana Menteri, Datuk Seri Anwar Ibrahim mengumumkan pemberian tambang percuma bagi MRT Laluan Putrajaya bermula hari ini hingga 31 Mac 2023.Beliau berkata demikian semasa melancarkan MRT Laluan Putrajaya di Depoh MRT Serdang, Selangor yang akan mula beroperasi sepenuhnya pada pukul 3 petang ini.

"Dan kerana kejayaan MRT CORP dalam memudahkan cara pelaksanaan ini saya setuju supaya mulai hari ini jam 3 petang sehingga 31 Mac tidak akan dikenakan bayaran bagi pengguna," katanya.Pada majlis itu Perdana Menteri bersama Menteri Pengangkutan Anthony Loke tidak melepaskan peluang menaiki MRT berkenaan dari Depot MRT Serdang Ke Putrajaya Sentral.Laluan perkhidmatan awam yang bermula dari Kwasa Damansara ke Putrajaya Sentral adalah projek kedua MRT Lembah Klang yang akan memberi manfaat kepada dua juta pengguna dari Kwasa Damansara sehingga ke Putrajaya.Keseluruhan Laluan Putrajaya akan merangkumi 57.7 kilometer yang terdiri daripada 36 stesen bermula dari Kwasa Damansara ke Putrajaya, meliputi kawasan berkepadatan tinggi seperti Bandar Sri Damansara, Kepong, Batu, Jalan Sultan Azlan Shah, Jalan Tun Razak, Persiaran KLCC, Kuchai Lama, Seri Kembangan, Cyberjaya, dan Putrajaya.Laluan ini mempunyai 10 stesen pertukaran dan sambungan di sepanjang jajaran 17 stesen akan mempunyai kemudahan letak kereta dengan jumlah 5,870 ruang parkir.


KPM tidak akan krompomi pelanggaran syarat SPPB

KUALA LUMPUR, 16 Mac- Kementerian Pendidikan Malaysia (KPM) tidak akan berkompromi dengan sebarang pelanggaran terma dan syarat yang telah ditetapkan kepada syarikat yang melaksanakan Sistem Pengurusan Pentaksiran Bersepadu (SPPB) di bawah MOEIS.Menterinya Fadhlina Sidek berkata, KPM bersedia dan  terbuka untuk sebarang inkuiri integriti dan audit teknikal dalaman sekiranya terdapat dakwaan berhubung pelanggaran tatacara pelaksanaan sistem ini.

Jelasnya, KPM telah mengenal pasti punca masalah kepada keseluruhan sistem tersebut dengan mengambil kira pengurusan sistem secara keseluruhan serta kompetensi personel bagi memantapkan lagi pelaksanaan sistem itu.Prestasi sistem juga terus dipantau bagi memastikan ia sentiasa beroperasi dengan baik bagi meminimumkan gangguan capaian.Sehingga 16 Mac 2023, 89 peratus sekolah di seluruh negara telah selesai memasukkan data dalam SPPB di bawah MOEIS melalui idMe manakala, bakinya mempunyai pilihan untuk memasuki data samada melalui SPPB ataupun secara luar talian."Walaupun diberi pilihan, terdapat tiga negeri yang menggunakan SPPB 100 peratus iaitu negeri Kelantan, Sarawak dan Wilayah Persekutuan Labuan, manakala negeri Perlis mencapai 99 peratus pengisian ke dalam sistem tersebut. Saya merakamkan ucapan terima kasih kepada semua guru-guru yang bersabar ketika sistem ini mengalami gugatan malah memberikan kerjasama sepenuhnya sewaktu KPM melakukan kunjung bantu dan bersedia dengan sistem hibrid sementara kita berusaha meningkatkan kompetensi sistem ini," katanya bagi menjawab pertanyaan wakil Bayan Baru Sim Tze Tzin.Tambahnya, MOEIS dibangunkan secara dalaman manakala idMe dan SPPB dibangunkan secara penyumberluaran  kepada dua syarikat berbeza.  Kedua-dua sistem ini diperoleh secara sebut harga dan tender terbuka selaras dengan pekeliling perolehan Kerajaan berdasarkan harga siling yang telah ditetapkan dalam tender.


Pelaksanaan SLDN bagi lahirkan pekerja kemahiran tinggi

KANGAR, 16 Mac-Sistem Latihan Dual Nasional (SLDN) yang dilaksanakan sejak tahun 2005 berperanan bagi melatih tenaga kerja berkemahiran tinggi dengan penumpuan dalam pekerjaan yang dinamik bersesuaian perubahan teknologi.Pengasas Pusat Latihan Bertauliah Wahyuni Spa, Azrina Ibrahim berkata pihaknya didaftarkan sebagai pusat bertauliah SLDN sejak 2016 bagi melaksanakan latihan pekerjaan terapi spa tahap tiga.Tambahnya lagi, seramai 45 graduan telah mendapat penempatan pekerjaan yang disediakan oleh Wahyuni Spa hasil kolaborasi bersama beberapa agensi kerajaan seperti MARA, Jabatan Kemajuan Masyarakat dan Pihak Berkuasa Wilayah Ekonomi Koridor Utara (NCER)."Sistem Latihan Dual Nasional adalah sistem latihan bekerja sambil belajar.Pada masa yang sama akan diserap masuk bekerja terus di industri terlibat seperti di Perlis ditawarkan bidang kesihatan dan kecantikan", katanya selepas ditemui pada Majlis Konvokesyen Graduan Sistem Latihan Dual Nasional (SLDN) Negeri Perlis di Kangar.

(Majlis Konvokesyen SLDN di Kangar Perlis)


Tender perlu dianugerah berdasarkan rekod prestasi syarikat - PM

PETALING JAYA, 16 Mac - Semua tender bagi semua projek-projek besar perlu diberikan kepada syarikat yang mempunyai keupayaan dengan rekod prestasi yang baik.

Perdana Menteri, Datuk Seri Anwar Ibrahim berkata langkah berkenaan adalah demi memastikan syarikat yang berkredibiliti dan benar-benar mampu akan menjadi pilihan.

"Saya rasa peluang sekarang adalah berkhidmat bagi menyelamatkan negara ini daripada rasuah dengan ruang pertumbuhan dan pembangunan.

"Kita ada keupayaan untuk menjadi hebat semula dengan berkongsi faedah bersama rakyat dan sebab itu saya cadangkan konsep Madani ini," katanya semasa berucap pada Majlis Makan Malam Bersempena Ulang Tahun ke 50 Persatuan Pemaju Hartanah dan Perumahan Malaysia (REHDA) di sini, malam tadi.

Sementara itu, Anwar berkata isu yang membelenggu sektor perumahan dalam negara boleh diselesaikan dengan mengubah proses yang lapuk, memacu, dan memudahkan prosesnya.

Beliau berkata masih ada ruang untuk penambahbaikan bagi peraturan-peraturan dalam negara serta kadar kepantasan kelulusan yang diperlukan.

"Kita telah berbincang dengan semua Menteri Besar, agar Majlis Perbandaran di negeri-negeri dapat membantu dan menyegerakan proses-prosesnya," katanya.


KKD nafi Menteri keluar kenyataan garis panduan PUSPAL

KUALA LUMPUR, 16 Mac - Kementerian Komunikasi dan Digital (KKD) menafikan Menterinya, Fahmi Fadzil pernah mengeluarkan kenyataan berkaitan garis panduan Agensi Pusat Permohonan Penggambaran Filem dan Persembahan Artis Luar Negara (PUSPAL) sebagaimana dilaporkan dalam media.KKD menegaskan garis panduan PUSPAL yang dikeluarkan (semakan terbaharu) bertarikh 31 Disember 2022 yang terdapat di laman web kementerian itu adalah bertujuan memudahkan dan melonggarkan syarat bagi pihak berkaitan berurusan dalam melakukan penggambaran filem asing dan persembahan artis luar negara.

"Sehubungan itu, dimaklumkan juga bahawa Menteri Komunikasi dan Digital tidak pernah mengeluarkan sebarang kenyataan berkaitan garis panduan ini seperti mana yang dilaporkan dalam media," menurut kenyataan itu.Menurut kenyataan itu, sebarang maklumat lanjut berkaitan garis panduan berkenaan boleh didapati dengan melayari laman web KKD atau menghubungi Jawatankuasa PUSPAL (JK-Puspal) di talian 03-8911 5356.Kenyataan berkenaan dikeluarkan susulan laporan sebuah akhbar semalam bertajuk 'Stricter Rules For Foreign Concerts: A clearer dress code and no performance allowed on religious dates', yang antara lain memetik Fahmi sebagai berkata, kemas kini garis panduan itu dibuat untuk melindungi sensitiviti rakyat negara ini selepas mendapat pandangan pelbagai pihak termasuk orang Islam dan bukan Islam.-BERNAMA


Perancangan strategik direncana ke arah pertumbuhan industri angkasa

KUALA LUMPUR, 16 Mac - Empat perancangan strategik sektor angkasa direncana ke arah pertumbuhan industri itu sejajar dengan pelaksanaan Dasar Angkasa Negara (DAN) 2030.Menteri Sains, Teknologi dan Inovasi, Chang Lih Kang berkata ianya dikoordinasikan menerusi Jawatankuasa Angkasa Kebangsaan (JANGKA) dengan penglibatan kementerian dan agensi berkaitan dasar tersebut.Beliau berkata, JANGKA juga meluluskan Pelan Strategik Industri Angkasa 2030 yang mencadangkan kepada pelancaran satelite remote sensing negara beresolusi tinggi pada penghujung 2025.

"Teknologi angkasa ini dia melibatkan banyak sektor... banyak aspek termasuk penjanaan ilmu baharu, penerokaan saintifik, penjanaan kekayaan, kesejahteraan masyarakat dan keselamatan serta kedaulatan negara," katanya pada sidang media selepas mempengerusikan mesyuarat Jawatankuasa Angkasa Kebangsaan (JANGKA) di Ibu Negara,semalam. Tambah Lih Kang, aktiviti angkasa juga dikawal selia oleh Akta Lembaga Angkasa Malaysia 2022 atau AKTA 834 yang bakal meyakinkan pelabur dan industri untuk terlibat dalam aktiviti angkasa negara.MOSTI juga katanya telah diberi mandat menerajui Space Tech Nexus pada Pameran Maritim dan Aeroangkasa Antarabangsa Langkawi (LIMA) 2023.


Harga makanan di sekolah dikawal mengikut perjanjian

PUTRAJAYA, 16 Mac - Ibu bapa tidak perlu bimbang dengan isu harga makanan di kantin sekolah yang mungkin meningkat.Menteri Pendidikan, Fadhlina Sidek berkata ia dapat dikawal menerusi garis panduan dan perjanjian antara pihak kantin dan sekolah.Beliau berkata, sekiranya isu tersebut masih berlaku ibu bapa boleh merujuk terma perjanjian yang telah dipersetujui kedua-dua pihak.

"Kementerian mengambil perhatian mengenai isu kos yang dibangkitkan dan sebagainya tetapi perlu melihat kepada kepada garis panduan itu serta perbincangan dengan pihak sekolah,"katanya ketika ditemui pemberita selepas melancarkan Takwin Kejohanan Majlis Sukan Sekolah Malaysia 2023 di sini, pada Rabu.Beliau berkata demikian menjawab kebimbangan ibu bapa kemungkinan harga makanan di kantin meningkat menjelang sesi persekolahan bermula minggu hadapan.Ditanya mengenai cadangan penyeragaman harga makanan dan minuman di kantin sekolah mengikut lokaliti, Fadhlina berkata perkara itu akan diberi perhatian."Kita dari semasa ke semasa akan lihat kontrak dan terma kantin dengan sekolah ini dan kalau ada peluang untuk seragamkan kita akan lihat dari semasa ke semasa," katanya.


MAINJ unjur RM25.87 juta pungutan zakat

JOHOR BAHRU, 15 Mac -Sebanyak RM25.87 juta pungutan zakat diunjurkan Majlis Agama Islam Negeri Johor (MAINJ) tahun ini, dengan anggaran 2.2 juta umat Islam seluruh negeri itu menunaikan zakat.  Unjuran tersebut mengikut dua kadar Zakat Fitrah Johor yang ditetapkan mesyuarat Jawatankuasa Fatwa Negeri Johor bagi tahun 2023, iaitu RM7 bagi beras super tempatan dan RM13 bagi selain beras jenis super tempatan (beras import) seperti beras wangi, beras basmathi dan lain-lain.

Menurut Exco Hal Ehwal Agama Islam negeri, Mohd Fared Mohd Khalid, RM14.22 juta kadar bantuan hari raya diperuntukkan tahun ini, melibatkan 6,585 ketua keluarga fakir yang akan menerima RM400 setiap keluarga dan 30,254 ketua keluarga miskin, RM300 setiap keluarga.  Manakala tanggungan kedua-dua kategori akan menerima RM50 setiap seorang.

(Mohd Fared berkata RM25.87 juta pungutan zakat diunjurkan MAINJ tahun ini)

"Umat Islam digalakkan menunaikan zakat pada awal Ramadan bagi membolehkan agihan bantuan kepada fakir dan miskin disempurnakan sebelum tiba hari raya Aidilfitri," kata Mohd Fared kepada pemberita selepas pengumuman kadar zakat fitrah Johor 2023 di sini. Pembayaran zakat boleh dibuat secara dalam talian atau aplikasi TULUS, kaunter MAINJ amil zakat fitrah yang dilantik.  1,648 amil telah dilantik dan diberi tauliah menjalankan tugas memungut fitrah di seluruh negeri.


KUANTAN, 15 Mac- Kerajaan Pahang bersetuju memberi Kenaikan Gaji Tahunan (KGT) Tambahan Khas sebanyak RM100 kepada penjawat awam di negeri itu, tahun ini.

Menteri Besar, Datuk Seri Wan Rosdy Wan Ismail menerusi kenyataan menyebut kenaikan itu akan melibatkan implikasi kewangan tahunan sebanyak RM9.6 juta yang memanfaatkan kira-kira 8,000 kakitangan kerajaan negeri.

"Kenaikan itu juga, selaras dengan Pekeliling Perkhidmatan Bilangan 2 Tahun 2022, yang mana kerajaan Persekutuan telah meluluskan pemberian itu kepada pegawai perkhidmatan awam Persekutuan dalam kumpulan pelaksana dan kumpulan pengurusan dan profesional berkuat kuasa 1 Januari lepas,"katanya dalam kenyataan hari ini.

Pemberian KGT Tambahan Khas itu, tidak akan menjejaskan pergerakan gaji tahunan pegawai bagi tahun 2023 dan tahun berikutnya serta tidak mengubah tarikh pergerakan gaji pegawai.

(Penjawat awam Pahang terima KGT Tambahan Khas/Foto hiasan)


Tiada keperluan tubuh Lembaga Minyak Sawit Khas untuk Sabah

KUALA LUMPUR, 15 Mac- Tiada keperluan untuk menubuhkan Lembaga Minyak Sawit Khas untuk Sabah, buat masa ini. Jelas Timbalan Menteri Perladangan dan Komoditi (KPK), Datuk Siti Aminah Aching ia dikhuatiri akan melibatkan pertindihan fungsi dan peruntukan bagi sektor sawit. "Lembaga Minyak Sawit Malaysia (MPOB) ketika ini telah mempunyai pejabat wilayah dan cawangan di seluruh negara termasuk di Sabah dan Sarawak. "Fungsi MPOB termasuk kawal selia dan juga pembangunan industri sawit di peringkat huluan dan hiliran. "Namun, KPK sentiasa komited dalam memperkenalkan peranan MPOB," katanya.

Beliau menggulung perbahasan peringkat jawatankuasa bagi kementeriannya di Parlimen.

Kempen Anti-Sawit MalaysiaDalam pada itu, Siti Aminah berkata kementerian komited untuk melaksanakan program menangani Kempen Anti-Minyak Sawit. Peruntukan RM10 juta yang diluluskan Kementerian Kewangan tahun ini akan digunakan secara optimum bagi mencapai sasaran yang ditetapkan. "Selain promosi ke luar negara, program dalam negara juga dilaksana dalam kalangan pelajar sekolah dan kumpulan pengguna tentang kebaikan sawit Malaysia. "Kempen ini juga menumpukan usaha untuk menembusi pasaran baharu seperti di Afrika, Asia Barat dan Asia Tengah. Pasaran sedia ada seperti Asean dan Eropah Timur akan diperkukuh," katanya.


Peniaga bazar Ramadan disaran tawar Menu Rahmah

KOTA BHARU, 15 Mac- Kementerian Perdagangan Dalam Negeri dan Kos Sara Hidup (KPDN) Kelantan menyarankan peniaga bazar Ramadan agar menawarkan Menu Rahmah kepada orang ramai. Ia sejajar dengan saranan kerajaan untuk mewujudkan Bazar Ramadan Rahmah di setiap negeri. Pengarah KPDN Kelantan, Azman Ismail berkata, peniaga bazar yang berminat boleh mendaftar dengan pihak KPDN dan ia akan dimasukkan dalam portal kementerian. Selain mendapat promosi percuma peniaga juga akan diberikan banting Menu Rahmah untuk dipamerkan.

(Azman berkata peniaga bazar Ramadan disaran tawar Menu Rahmah)

"Konsep yang ditetapkan sekurang kurangnya 30% peniaga menawarkan Menu Rahmah 30%. Setiap pekedai tidak semestinya 100% jual menu Rahmah. Konsep yang dibuat tiada insentif pada kerajaan itu adalah peniaga kepada pengguna," kata Azman selepas Majlis Perasmian Hari Pengguna Kebangsaan Peringkat Negeri Kelantan 2023 di sini. Menurut beliau, di Kelantan terdapat 115 kedai yang menawarkan Menu Rahmah setakat ini. Jajahan Kota Bharu merupakan lokasi paling banyak peniaga menjayakan menu tersebut.


Salah guna nama PMO, tindakan amat tidak bertanggungjawab

KUALA LUMPUR, 15 Mac- Pejabat Perdana Menteri (PMO) memandang serius tindakan mana-mana pihak yang secara sengaja menyalahgunakan nama atau kedudukan pejabat itu bagi tujuan tertentu.Menerusi satu kenyataan, PMO memaklumkan tindakan sedemikian adalah amat tidak bertanggungjawab."Ia sekali gus memberi dampak negatif kepada kredibiliti PMO dan institusi Kerajaan," menurut kenyataan itu hari ini.Justeru, pihak Pejabat Perdana Menteri tidak akan teragak-agak untuk mengambil tindakan lanjut, termasuk melibatkan sudut perundangan terhadap pihak yang terlibat dengan perkara sedemikian.


Kerjasama JAKIM-USIM lahirkan huffaz profesional

(Datuk Dr Naim menyaksikan Majlis MoA JAKIM bersama USIM)

PUTRAJAYA, 15 Mac- Jabatan Kemajuan Islam Malaysia (JAKIM) memperbaharu memorandum perjanjian (MoA) program Ijazah Sarjana Muda Pengajian Quran dan Sunnah Universiti Sains Islam Malaysia (USIM) bagi pelajar Darul Quran.  Menurut Menteri di Jabatan Perdana Menteri (Hal Ehwal Agama), Datuk Dr Naim Mokhtar, kerjasama antara universiti bersama Darul Quran JAKIM ini dilihat mampu melahirkan lebih ramai huffaz profesional yang menguasai ilmu duniawi dan juga ukhrawi.  "Ini semangat yang kita nak lahirkan supaya mereka ni sentiasa berlumba-lumba ke arah menjadi pelajar-pelajar yang terbaik. Jadi bila mereka ini ada semangat berlumba-lumba tadi tu bila mana dengan adanya program kita bersama pihak USIM nanti."Insya-Allah kita dapat pastikan kita dapat menyuntik semangat kepada pelajar-pelajar ini bukan sekadar menghafaz al-Quran tetapi mereka ini ada misi bahawa selepas daripada ini aku akan ikuti pula pengajian ijazah sarjana itu," kata Naim kepada pemberita selepas menyaksikan Majlis MoA JAKIM bersama USIM di sini.

(Datuk Dr Naim ditemu bual selepas menyaksikan Majlis MoA JAKIM bersama USIM)

Seramai 384 siswazah berjaya dilahirkan sepanjang 14 tahun jalinan kerjasama antara USIM dengan Darul Quran JAKIM melalui program ini.  Selain itu, JAKIM juga akan terus memperkasakan pendidikan tahfiz melalui kaedah kolaborasi bersama institusi-institusi pengajian tinggi lain bagi mempelbagai kemahiran dan kebolehpasaran mereka.  Menurutnya lagi, Darul Quran sentiasa membuka ruang kepada mana-mana pihak yang yang ingin bekerjasama ke arah memartabatkan pendidikan tahfiz di negara ini.  Beliau berharap kerjasama ini dapat melahirkan lebih ramai huffaz profesional yang menguasai bidang pengajian al-Quran dan Sunnah menerusi gabungan elemen tradisional dan kontemporari yang mahir lagi berketerampilan.


Tarikh permulaan puasa diisytihar Rabu depan

KUALA LUMPUR, 15 Mac- Tarikh permulaan puasa bagi umat Islam di Malaysia tahun ini akan diisytihar pada Rabu malam, 22 Mac ini.Kenyataan Pejabat Penyimpan Mohor Besar Raja-Raja memaklumkan, penetapan tarikh permulaan puasa adalah berdasarkan rukyah dan nisab."Kaedah itu dipersetujui oleh Majlis Raja-Raja."Jawatankuasa-jawatankuasa berkenaan telah diperkenan melihat anak bulan Ramadan di 29 lokasi, pada petang 22 Mac," menurut kenyataan itu.

(Tarikh permulaan puasa diisytihar pada Rabu malam)